text:
Gott kvøld øll somul og serliga Helga, takk fyri vertskapin og innbjóðingina til hetta hugnaliga borðhald. Og av givnum ávum, sum tit øll vita um, so fari eg samstundis at takka fyri tey farnu árini og tær upplivingar, sum eg - og vit í felag - hava havt her í húsinum, alt síðani Listastevna, kajakk og ísbjørn komu her á matrikkulin.
Eg skal ikki draga nakað frá, alt hevur verið spennandi. Tá ein í 15 ár hevur sitið í skúlanum, sum er eitt fast skipað og rættuliga afturlatið samfelag, har tað ringir inn og ringir út og tú beint fram kanst liva eftir konstant at verða “saved by the bell”, og so kemur út í pulserandi erhvervslívið, so er mangt forvitnisligt, onkuntíð ovæntað – bæði negativt og positivt – at uppliva.
Meðan skúlin og tímatalvan, sum har er, dagliga er tryggjaður við faki, flokki, lærara, stuðulslærara, garðvakt, høli og klokkutíð, so eru hesi viðurskifti, hesir karmar, ikki galdandi í arbeiðslívinum annars. Meðan tú hevur bæði beltið og selar at halda øllum uppi í skúlanum, so hevur tú hvørki, úti í samfelagnum og á fría, vanliga arbeiðsmarknaðinum.
Tað er ein avbjóðing at fara úr vælskipaða, latent konservativa skúlanum og út á mangan anarkistiska arbeiðsmarknaðin, har einki annað enn junglulógin í fyrstu atløgu tykist tær at verða galdandi. Tann, ið rópar harðast, hann setir skránna. Hini – tey hampuligu, sum áðurnevndi eitt sindur svarti skúli so vísiliga hevur klækt – tey tiga. Eru hampulig. Mentaði. Tillagaði.
Ein hugvekjandi og onkuntíð ræðandi samanrenning, sum setir útbúgving og skúlagongd í nýtt ljós: hvønn útbúgva vit, hvussu og til hvat? Hvat samfelag og menniskjasýni síggja vit fyri okkum?
Men eg skal siga, at eitt sakni eg. Tað er at sita framman fyri 24 klókum høvdum og kjakast um dagsins evni, so sum kríggið í Irak. Tað er einki arbeiðspláss, ið kann lata upp fyri eini sovorðnari filosofiskari oasu, einum dagligum andaholi. Tað eiga lærarar at páskjønna og gera tað helst eisini.
Hesa tíðina, mær hevur unst at verða her í húsinum, havi eg ofta verið biðin um at vísa runt. Og tað geri eg fegin, tí tað er mær ein fragd, á hvørjum málið tað verða vil, at vísa fram hesa arkitektonisku og funktionellu perlu, sum liggur so væl í heimliga landslagnum.
Her sum eisini filmar verða vístir. Og frá krimifilmum kenna vit helst øll teir báðar høvuðsleiklutirnar: røvarin og politiið. Brotsmaðurin og hin rættvísi, eltandi løgreglumaðurin. Í øllum góðum søgum og rættum filmum, so hendur tað, at hesir báðir – ella hesi bæði – renna saman. Taka yvir identitetin hjá hvørjum øðrum og læra harvið motiv og atferð hjá hvørjum øðrum at kenna. Skilja hvønn annan og handlað har eftir. Ímeðan hyggja vit spent.
Tað sama ger ein guide, sum ferð eftir ferð vísir fremmanda fólki runt í føroysku náttúruni. Sum frálíður livir guide’in seg ivaleyst inn í landslagið og tess søgur.
Vísir tú fremmanda fólki runt her í Norðurlandahúsinum, kinesarum ella øðrum, so kemst ikki uttan um at tú á sama hátt gert tær hugsanir um bygningin. Og tey, sum skulu verði Í bygninginum. Menniskjuni, brúkararnar, tey vitjandi og tey arbeiðandi.
Ja, sum frá líður lesur tú tína hugsan um arbeiði inn í teir veggir, tú ert umgyrdur av. Hvør er hetta fyri ein bygningur?
Í hesum lesturi, millum veggin og teg, gongur upp fyri tær, at fleirfunktionelli bygningurin Norðurlandahúsið er ímyndin av modernaða menniskjanum. Ella í hvussu er teirri mynd vit vilja gera og mana fram av tí modernaða menniskjanum í tí postmodernaða samfelagnum, fyri at sitera Kim Simonsen.
20 ára gamla húsið er eitt við lendið. Tað er sett saman av tilfari úr øllum norðurlendskum herðashornum og kann eftir einari nátt standa upp sum eitt nýtt fyribrigdi. Reinvaskað eftir gjárskvøldsins hendingar.
Hjartað í húsinum – Høllin – kann leggjast niður og sjálvupphevjaðu stólarøðirnar kunnu javnast við jørðina og vit hava slætt gólv. Kunnu viska alt út og byrja av nýggjum. Á sløttum gólvið. Og vilja vit hava meiri ljós, so skrúva vit frá, og vilja vit hava alt opið, so lata vit upp og koyra allan veggin til viks og hava opið heilt út geilar. Alt á blik. Sum í filminum hjá Ingun sunnudagin komandi.
Og so reisa vit aftur ein bygning. Soleiðis gongur alt í ring. Byggja, bróta niður og byggja upp aftur. Alt í felag og alt sum høvi býðst og hvør framdriftin og viljin til broyting er.
Skal eg venda aftur til skúlan við einum einfaldum lærdómi úr hesum, so hevði eg sagt við skúlastjóran: hvør dagur byrjar við at bróta sundur tímatalvuna. Mær hevði lyst at sæð glómurnar í eygunum á lærarunum, um teir fingu eini sovorðin kravboð frá leiðsluni: lektion eitt: brótið skemaðið.
Eg vil siga, at mín stórsti lærdómur úti í fría vinnulívinum, uttanfyri skúlans gátt, er júst hetta at bróta niður og byggja upp. Bæði fysiskt, tá vit tosa um arbeiðskarmarnar, og psykiskt, tá vit tósa um manpower, arbeiðsorku okkara, sum vit hvør í sínum lagi leggja fyri dagin á arbeiðsplássi okkara.
- Klára vit í okkara arbeiði at lata okkum renna saman við modernaða, fleirfunktionella bygningin Norðurlandahúsið, ella er hetta bert ein tóm skel, vit eina løtu fjálga okkum í, meðan lívsins stormar herja uttanfyri, so sjálvt Norröna rennur uppá turt?
Velja vit hesa nemmu loysn, skulu vit tó vita, at eisini skelin er eitt meistarverk, sum vit í minsta lagi kunnu leggja oyra afturat og úr henni eitt stutt bil hoyra havsins andadrátt.
Og tað høvi takki eg fyri, at mær untist.
Men nú munnu verða stundir at veita eina uppbyggiliga skál fyri húsinum, starvsfólkunum og teirri tíð, mær varð tillutað her – og sum mítt slogan er: alt av náðin, restin sum uppiborðið.
Skál og takk fyri hesuferð.
Samkoma í Norðurlandahúsinum 28. januar 2004


c: text/html

text:
Á rossabaki í ferðsluni
Ert tú reiðfólk, eru ymisk viðurskifti, tú eigur at hava í huga, so tú og rossið kunnu ferðast trygt í ferðsluni.
- Tú mást ikki ríða á gongu- ella súkklubreytum. Ríð í høgru síðu á vegnum.
- Minst til ríðihjálm
- Ríð ein og ein í høgru síðu á vegnum, um tit eru fleiri, sum ríða saman.
- Ríð ongantíð við leysum teymum.
- Gev tekin í góðari tíð, so onnur í ferðsluni eru fyrireikað upp á tað, tú gert.
- Far altíð tvørtur um vegin, har tú hevur gott yvirlit.
- Ríður tú í myrkri, skalt tú hava eina lykt á vinstra beini. Lyktin skal lýsa hvítt frameftir og reytt aftureftir, og hon skal síggjast úr 150 m fjarstøðu. Rossið skal hava endurskinsbond um øll fýra beinini, og tey skulu vera minst 5 cm breið.
- Ríður tú framvið fólki, sum eru til gongu, skal rossið ganga.
- Um eitt fólk á súkklu ætlar at súkkla framvið, skal rossið ganga.
- Ikki er loyvt at ríða, um promillan er hægri enn 0,2.

robotstxt: allowed

filter: keep


text:
Skráin til bygdarráðsfundin 21. desember 2016.
Hesi mál verða viðgjørd á bygdarráðsfundi, sunnudagin tann, 21. desembur 2016. kl. 19.00.
Sumbiar Kommuna
Brenna bál í Sumbiar Kommunu
Loyvi skal útvegast at brenna nýggjársbál.
Eyðbjørn Thomsen heldur áfram sum borgarstjóri í Sumbiar Kommunu
Bygdarráðið í Sumbiar Kommunu skipaði seg sunnukvøldið, har einmælt var samtykt at Eyðbjørn Thomsen heldur áfram sum borgarstjóri í Sumbiar Kommunu og Frits Poulsen sum varaborgarstjóra.
Fundarfrásøgn frá bygdaráðsfundinum 04. desembur 2016
Fundarfrásøgn frá bygdaráðsfundinum 04. desembur er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Skráin til bygdarráðsfundin 04. desember 2016.
Hesi mál verða viðgjørd á bygdarráðsfundi, sunnudagin tann, 04. desembur 2016. kl. 16.00.
Sumbiar Kommuna
Bygdarráðsfundur
Útsetti bygdarráðsfundurin verður hildin, sunnudagin 4. desembur 2016, kl. 16.00.
Sumbiar Kommuna


text:
- Eg havi onga viðmerking
Tað sigur Eyðgerð M. Kruse, sum er býráðslimur í Sunda Kommunu um, at borgarstjórin í kommununi, Heðin Zachariasen, hevur vunnið útbjóðingina um busskoyring. Eyðgerð M. Kruse er umframt at vera býráðslimur eisini stjóri og eigari í smápartafelagnum 18.12.1994, ið eisini bjóðaði uppá koyringina.
Men søgan endar ikki har. Eyðgerð Kruse er eisini gift við Jógvan Kruse, ið er fíggjarstjóri í Sunda kommuni, og hann er eisini stjóri og eigari í smápartafelagnum 18.12.1994.
Heðin Zachariasen, borgarstjóri, avvísir, at hann hevur havt nakran fyrimun í samband við útbjóðingina, sum hann vann.
Les meira um málið í nýggjastu Dimmalætting


text:
- Vit fara heilt sikkurt at taka av.
Tað sigur Ári Rouch, samskipari í Hondbóltsambandi Føroya. Føroyar, Grikkaland og Kypros skulu spæla eina undankapping um at koma við í bólkaspæli til EM undanspælið. Liðini vórðu samd um at dystinir skuldu spælast á einum stað, yvir eitt vikuskifti, og nú er greitt, at dystinir skulu spælast í Føroyum.
Føroyar vann nemliga fyrsta rætt at hýsa kappingini fyri hesi trý londini, og Ári Rouch sigur, at HSF fer heilt víst at taka av.
- Vit koma at spæla ein dyst ímóti hvørjum øðrum frá 13.-15. januar, og vinnarin kemur so í bólkaspæli, greiðir Ári Rouch frá. Til bólkaspælið eru tað átta bólkar, og tvey lond úr hvørjum bólki koma so í endaspælið, sum verður í 2020.
Ári Rouch torir onki at siga um, hvørt føroyingar hava nakran kjans at koma víðari, men hann heldur, at vit kunnu gera ein vørr ímóti Grikkalandi og Kypros. Grikkaland og Kypros hava hinvegin verið við í reguligum landsliðkappingum, meðan føroyska luttøkan hevur verið heldur misjøvn. Føroyar hava ikki verið við í eini landsliðskapping síðani í Kosovo, tá teir vunnu eina menningarkapping.
- Vit rokna tó við, at tað kann gera veruligan mun at vit vera á heimavølli.


text:
Fólkatalið var 50.358 tann 1. november. Tað vaks við 662 fólkum ella 1,3% í 12-mánaðarskeiðinum 1. nov. 2016 – 1. nov. 2017. Tað kemur av nettotilflyting á 424 og burðaravlopi á 238.
Tað upplýsir Hagstova Føroya á heimasíðu síni.
Nógv størsti vøksturin í tali er í Tórshavnar kommunu við 247 fólkum, ið er 31% av fólkavøkstrinum fyri alt landið. Men her skal minnast til, at í Tórshavnar kommunu búgva 42% av fólkinum, so kommunan fær ein minni part av fólkavøkstrinum enn restin av landinum tilsamans.
Av størri kommununum er annars størsti vøkstur í Klaksvíkar kommunu við 66 fólkum ella 1,3%, ið er eins og landsmiðal. Lutfalsliga var vøksturin serstakliga stórur í Sjóvar og Sørvágs kommunum við ávikavist 6% og 4,6% hvør, og í Porkeris kommunu við 7,2%.
Lutfalsliga størsta minkingin er í Fugloyar, Hovs, Fámjins og Hvalbiar kommunum.
Kelda og lesið meira HER


text:
Kylie Minogue
Kylie Ann Minogue (fødd 28. mai 1968 í Melbourne í Avstralia) er ein avstralsk songkvinna, sangskrivari og sjónleikari. Hon er heimskend og hevur vunnið fleiri heiðurslønir. Hon hevði fleiri leiklutir í sjónvarpsrøðum, longu meðan hon var barn, m.a. høvdu hon og systir hennara, Dannii Minogue, eina tónleikasjónvarpsrøð tíðliga í 1980-árunum. Tað var her, at Kylie fyrstu ferð framførdi alment sum sangari.
Lívsleiðin[rætta | rætta wikitekst]
Hon gjørdist heimskend, tá hon hevði ein av høvuðsleiklutunum í sjónvarpsrøðini Neighbours, sum byrjaði í 1986. Eftir at Kylie Minogue byrjaði sína lívsleið sum sjónleikarinna, fór hon í 1987 í holt við sína lívsleið sum songkvinna. Í sambandi við eina sjónvarpssending við vælgerandi endamáli, sang hon tann gamla vælkenda sangin "The Loco-Motion", tað slóðaði veg fyri einari kontrakt við plátufelagið Mushroom Records. Fyrsta pláta hennara Kylie (1988) og stakfløgan "I Should Be So Lucky" náddu báðar á ovastu rók á bretska hittlistanum.
Í 1994 útgav Minogue plátuna Kylie Minogue. Fyrsta staklagið av hesi plátuni "Confide in Me" náddi fyrsta plássið í Avstralia og annað plássið í Stóra Bretlandi, umframt at lagið var vælumtókt í fleiri Evropeiskum londum sama árið.
Í 2005 gjørdist Kylie Minogue sjúk av bróstkrabba, og orsakað av hesum, noyddist hon at avlýsa fleiri konsertir og ferðir. Árið eftir kom hon sterkt aftur eftir væleydnaða krabbameins viðgerð. Hon hevur allatíðina verið opin um sína sjúku, og hevur varpað ljós á bróstkrabba. Hon hevur eisini fingið viðurkenning fyri sítt arbeiði innan hetta øki.
Minogue hevði seinni stóra sukse í 2000 við staklagnum "Spinning Around" og fløvuni Light Years. Sangurin "Can't Get You Out of My Head" náddi fyrsta plássi í meira enn 40 londum, og fløgan Fever (2001) var eisini sera vælumtókt í nógvum londum, teirra millum USA.
Kylie Minogue hevur til nú (2011) selt meir enn 68 milliónir tónleikaútgávur (album) og umleið 55 milliónir stakløg kring heimin.
Útgávur[rætta | rætta wikitekst]
- Kylie (1988)
- Enjoy Yourself (1989)
- Rhythm of Love (1990)
- Let's Get to It (1991)
- Kylie Minogue (1994)
- Impossible Princess (1997)
- Light Years (2000)
- Fever (2001)
- Body Language (2003)
- X (2007)
- Aphrodite (2010)
- Kiss Me Once (2014)


text:
Nógv spennandi verður á skránni í Tórsgøtu leygardagin 16. september, tá tiltakið Slaktið, ið er ókeypis fyri tey vitjandi, verður hildið. Livandi kríatúr, so sum seyðir, ross og kálvar, vera á staðnum, og ein kúgv og fleiri seyðir verða flettir.
Føroyskir kokkar fara at grilla lambskjøt, føroyskar fyritøkur fara at bjóða smakkiroyndir og selja ymiskar matvørur, og møguleiki verður eisini at fáa hvest sínar knívar á staðnum. Ponyríðing og ein ókeypis súkkluverkstaður vera eisini á økinum, umframt ymiskt annað.
Endamálið við tiltakinum er at seta sjóneykuna á dýrabara tilfeingið, sum vit føroyingar fáa frá jørðini – bæði frá djórum, sum til dømis seyði og neytum, til grønmeti, sum til dømis rabarbum og rótum. Ætlanin er, at vísa á, hvussu nógv vit í veruleikanum kunnu fáa burturúr tilfeinginum, og hvussu vit kunnu gagnnýta tilfeingið á besta hátt.
- Ynskt verður, at so nógv fólk sum møguligt koma til tiltakið og fáa eyguni upp fyri møguleikunum í tí fantastiska tilfeingi, ið okkara jørð hevur at bjóða. Tí er ókeypis atgongd, sigur Kári Sørensen, ein av stigtakarunum.
Tiltakið byrjar kl. 10 leygardagin, 16. september, og endar umleið kl. 16.


text:
Søgan
Søgan um stovnin
Dagstovnurin Lítlifløttur lat upp 6. november 2006. Tá vóru tvær vøggustovur, tvær barnagarðsstovur og ein frítíðarstova. Tað vísti seg tó skjótt, at stovnurin var ov lítil, og avgjørt var at byggja eina frítíðarstovu til 1. og 2. flokk omanfyri bygdahúsið. Frítíðarstovan lat upp fyrst í mai 2008.
Tíðliga í 2017 sást at stovnurin enn einaferð var ov lítil. Tí máttu vit finna eina fyribilsloysn til eftir summarferiuna. Avgjørt var, at tey elstu barnagarðsbørnini skuldu fara í bygdahúsið, har matstovan bleiv gjørd um til eina barnagarðsstovu.
Í dag eru sostatt sjey stovur tilknýttar stovnin. Tvær vøggustovur, ein miðlingastova, tríggjar barnagarðstovur og ein frítíðarstova.
Barnagarður, frítíðarstova og bygdahúsið liggja sera væl fyri, í vøkrum og náttúruvinarligum umhvørvi. Vit hava ein fótbóltsvøll beint við og ein stóran spæligarð við alskyns menningarmøguleikum. Eina á at vassa og spæla í, berg at klintra í, reiggur, rusjubana, klatritorn, spælihús, veg at koyra/súkkla eftir o.a. Stutt til haga og fjøru, sum vit eisini brúka til spæl og menning.


text:
- Tíðindi, mentan og ítróttur
Skifta rennistreingirnar út í Stakkin
Tak niður
Tað skal vera tryggari at ferðast út í Stakkin hjá Tjørnuvíkingum og øðrum. Tí er Staksnevndin farin undir at skifta rennistrongirnar, sum ganga millum Stakkin og Streymoynna.
Ístaðin fyri tveir rennistrongir, skulu fýra streingir bera kassan, sum fólk sita í. Tað sigur Jógvan Magnussen, umboð fyri Staksnevndina í Tjørnuvík.
Hálva mió. kr.
ArtiCon ger arbeiðið, er mett at kosta umleið hálva millión krónur. Arbeiðið byrjaði mánadagin 10. juli, tá fólk frá ArtiCon fóru út í Stakkin saman við staðbundnum fólki.
Fyrsta uppgávan er longu loyst, at gera fundamentið í Stakkinum, sum skal bera stálfesti í Stakkinum. Í komandi viku verður fundamentið gjørt á Streymoynna, áðrenn rennistreingirnir verða festir, uppsettir og uppspentir.
Ætlanina er at royndarkoyra rennistreingirnir 1. september.
Sambært Articon hevur arbeiðið gingið sera væl og hevur veðrið verið sera gott allar dagarnar.
Ikki fyri fólk við hæddarræðslu
Ein túrur út í Stakkin er ikki fyri sartar sálir ella fólk við hæddarræðslu, sum sæst her, tá Monique Davis og Drake Roberts úr Amerika í 2015 við á túrinum. Við sær høvdu tey alskyns upptøkutól


text:
Tað er sjáldan at tað eru kvinnurnar, sum forvinna mest, tá talan er um yrkisítrótt. Men tað er støðan í flogbólti, har bæði nummar eitt, tvey og trý á listanum yvir teir leikarar, sum forvinna mest fyri sítt arbeiði, eru kvinnur.
Tað skrivar danska heimasíðan volleyball.dk við worldofvolley.com sum keldu.
Ovast á lønarlistanum er Yeon-Koung Kim úr Korea, sum í turkiska felagi sínum Fenerbache forvinnur 8,93 milliónir krónur um árið.
Næstar á listanum er Tatyana Kosheleva úr Ruslandi og Jordan Larson úr Usa, sum báðar spæla í turkiska felagnum Eczacibasi. Tær fáa 7,44 milliónir krónur í løn um árið.
Best lønti mannligi leikarin er brasilski Bruno Rezende. Hann spælir í brasilska felagnum Sesi, og fyri tað fær hann góðar fýra milliónir krónur. Ella minni enn helmingin av tí, sum best lønti kvinnuligi leikarin fær.
Gløggi lesarin sær alt fyri eitt, at lønarlagi í heimsflogbólti er eitt sindur fjart frá eitt nú lønarlagnum í heimsfótbólti, har Cristiano Ronaldo brúkar hálva fjórðu viku um at forvinna tað, sum best lønti flogbóltsleikarin í heiminum forvinnur um árið.
Volleyball.dk hevur tosað við Kennet Cortsen um málið. Hann er ítróttarbúskaparfrøðingur og serfrøðingur í branding og arbeiðir á Universitu College Nordjylland. Sambært honum er búnin hjá kvinnunum ein partur av frágreiðingini uppá, at kvinnurnar forvinna meira enn menninir.
- Man skal millum annað hyggja eftir søguligu gongdini í samband við branding av ítrótti seinastu áratíggjuni. Her hava ítróttarsambondini og kappingarnar kring heimin verið inni og pilkað við rammutreytirnar í teimum ymsu ítróttargreinunum fyri at gera tær meira áhugaverdar. Klæðini eru eitt dømi um tað, sigur Kenneth Cortsen.
Hann leggur afturat, at man í flogbólti broytti búnarnar hjá kvinnunum, so teir sótu so tætt sum tilber.
- Tað var altso ikki gjørt fyri at minka um vindmótstøðuna. Hesar broytingar hava gjørt kvinnuítrótt meira áhugaverdan, m.a. tí tað snýr seg um "sexappeal". Maria Sharapova forvann í fleiri ár meira enn Serana Williams, sum annars var besti tennisspælari í heiminum. Men útsjóndin hjá Sharapova gav henni fíggjarligan fyrimun, bæði hjá áskoðarum og sponsorum, sigur hann.
At tað er í Turkalandi, at hægstu lønirnar eru, hevur sína heilt serligu frágreiðing. Eitt er, at kvinnuflogbóltur er høgt í metum har, eitt annað er, at turkiska stjórnin í 2004 samtykti eina serliga lóg í samband við ítróttarsponsorat. Hon gevur fullan skattligan frádrátt, tá stuðulin fer til amatørítrótt, og fer stuðulin til yrkisfeløg, er frádrátturin 50 prosent.
So nógv forvinna best løntu kvinnurnar uppá eitt kappingarár:
Yeon-Koung Kim (KOR), Fenerbahce (TUR): 8,93 mio. kr.
Tatyana Kosheleva (RUS), Eczacibasi (TUR): 7,44 mio. kr.
Jordan Larson (USA), Eczacibasi (TUR): 7,44 mio. kr.
Sheilla Castro (BRA), Vakifbank (TUR): 3,72 mio. kr.
Milena Rašić (SRB), Vakifbank (TUR): 2,6 mio. kr.
So nógv forvinna best løntu menninir uppá eitt kappingarár:
Bruno Rezende (BRA), SESI (BRA): 4,09 mio. kr.
Wilfredo Leon (POL), Zenit Kazan (RUS): 3,72 mio. kr.
Saeid Marouf (IRN), Paykan Tehran (IRN): 3,72 mio. kr.
Gyorgy Grozer (GER), Shangai (CHN): 3,35 mio. kr.
Ivan Zaytsev (ITA), SIRSafety Perugia (ITA): 2,98 mio. kr.
Earvin Ngapeth (FRA), Modena (ITA): 2,6 mio. kr.


text:
Ein jarðskjálvti, ið er máldur 7,3 í styrki á Richterstiganum, rakti gjáranáttina markið millum Iran og Irak. Sostatt eru øki í báðum londunum ávirkað av skjálvtanum.
Tað verður mett at yvir 300 fólk eru deyð í skjálvtanum, og eini 2500 fólk eru særd. Tað skriva fleiri útlenskir miðlar.
Skjálvtin rakti Iran verri enn Irak, serliga var tað býurin Sarpol-e Zahab, ið liggur umleið 15 kilometrar frá irakiska markinum.
Eftirsum at skjálvtin hendi um náttina, hevur tað verið sera torført hjá bjaringarliðum, at koma framat raktu økjunum. Bjargingararbeiðið er tó í gongd, og mett verður, at jú longri hetta arbeiðið kemur, jú hægri fer deyðstalið at vera.
Fólk eru tysjaði út á gøturnar, av ótta fyri at fleiri ógvusligir eftirskjálvtar fara at koma. Fleiri bygdir liggja í streymloysi.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Í døgunum 16. til 18. oktober var Jarðfeingi umboðað við bási á oljuráðstevnuni APPEX ICE 2017 í London. Ráðstevnan var væl vitjað, og fleiri vitjaðu á okkara bási og fregnaðust um fjórða útbjóðingarumfarið eftir oljuleiting í Føroyum, sum hevur verið opið síðani 17. mai 2017 og letur aftur 17. februar 2018.
Oljufeløgini, sum vitjaðu básin, vóru oljufeløg, sum vit hava regluligt samskifti við, men eisini nøkur nýggj oljufeløg vóru at síggja, sum vanliga ikki eru at síggja á evropeiskum ráðstevnum. Summi av hesum oljufeløgunum eru nýggir aktørar í Norðurevropa.
Vit fingu forkunnuga vitjan av m.a. føroyska sendimanninum í London, Áka Johansen, ið hevur hjálpt væl til at marknaðarføra fjórða útbjóðingarumfarið í London.


text:
Grótskápið er gjørt fyri at kveikja áhugan hjá næmingum fyri føroysku jarðfrøðini á ein spennandi og øðrvísi hátt. At vísa børnum og ungum fjølbroytni í náttúruni við bæði lutum, skrivligum tilfari, myndum og upplivingum úti í náttúruni.
Innihaldi í skuffuni er bólkað í tríggjar evnisbýttar høvuðsbólkar:
1: Grótsløg (skuffa 1),
2: Steinsløg (skuffa 2-4),
3: Jarðfrøðilig fyribrygdi (skuffa 5-6).
Í alt eru 36 kassar við yvir 200 lutum.
Bílegg grótskápið:
Møguligt er at bíleggja skápið frá Jarðfeingi við at seta seg í samband við Jarðfeingi (jf@jf.fo), ella við at ringja 357000.


text: So eru vit liðug fyri í dag, og tað spældi bara heilt væl av. Shaila millum Garðarnar setti føroyskt met í 50 firvald við tíðini 29.55, har metið hjá henni var 29.85. Pál Joensen setti føroyskt met í 100 frí við tíðini 50.78, har metið hjá honum frá Rijeka var 51.81. Poula Ø. Mohr setti juniormet í 100 frí við tíðini 1:00.15, har Hildur á Fløtti í morgun setti juniormet við tíðini 1:00.27. Birita Debes setti juniormet í 100 rygg við tíðini 1:06.05, har hennara juniormet frá Meistarastevnun fyri Ung í apríl var 1:07.54. Og FS gentur setti tvær ferðir juniormet í 4×100 frí, fyrst við at svimja 4:24.91 í morgun, og síðani við at svimja 4:14.06 í kvøld.


text:
Turið hevur lagt ein túr til rættis fyri familjuna og meg. Vit fóru vestur um middagsleitið, tá sá veðrið ikki akkurát so lovandi út. Kavarok á hálsinum í Sandavági.
So fóru vit á gamla hotellið í Miðvági at fáa okkara kømur, har var deiligt at koma inn, Turið og Hallur fingu kongliga móttøku,
og eg og børnini eisini
So var tað Lakeside túrurin. Tað var betri veður nú, og báturin lá klárur við flúgvarabedingina, kaffi og kakur vóru í boði, og vit løgdust ikki á boðini. Skiparin Ólavur greiddi frá ymsum.
Hinumegin vatnið fóru vit upp á land, og Ólavur greiddi frá, hvussu hann hevur eygleitt urðina har úti gjøgnum árini. Stórir klettar koma sendandi og aðrir flyta pláss. Skónvøkstur avdúkar eisini, um steinur hevur ligið leingi ella stutt. Ein sera frískligur túrur. Á hesi myndini eru vit øll. Tey smæstu Kristina og Ranja lógu umborð í hvør sínum vogni.
Seinni fóru summi á krígssavnið, og at enda ótu vit saman á Hotel Vágum.
Um kvøldið lósu vit Páll fanga, og í morgun fóru vit aftur túr. Vit sóu Mikkjal á Ryggi, Rúnarsteinin og TIndhólm.


text:
“Tey byggja land” er heitið á nýggjari framsýning við málningalist, sum Sigrun Gunnarsdóttir hevur í síni egnu arbeiðsstovu á Eiði.
Framsýningin letur upp Hvítusunnudag kl. 15. Opið verður hendan dagin til klokkan 20, og opið verður eisini 2. Hvítusunnudag frá klokkan 15-20.
Myndavavið á framsýningini er bæði stórt og fjølbroytt, lova fyrireikararnar, og íblásturin kemur úr føroysku náttúruni, fólkalívinum og ferðum hennara í Kina.
Tað verður borgarstjórin á Eiði, Jógvan í Skorini, sum setur framsýningina, meðan Niels Midjord og Eilin Hansen fara at framføra tulkingar yvir verk hjá Leonard Cohen.
Sigrun Gunnarsdóttir hevur útbúgving frá Det Kongelige Danske Kunstakademi 1973-80 og hevur sett djúp spor í føroyska listaheimin. Sigrun hevur verið víða um við sínari list, og er hon umboðað á mongum listasøvnum. Fyri stuttum var hon við á framsýningum í Kina.
Grundstøðið í list Sigrunar er merkt bæði av nýhugsandi og aldargamlari kristnari mentan. Tá ið vit hava sæð myndir hennara, eru tær sum brendar inn á sjónina – og í hugaheimin.
Vit gerast varug við ein annan heim – uttanum okkum, innan í okkum, sum ikki sæst, bert merkist. Vit verða drigin inn í verkini og gloyma okkum sjálv burtur, standa verjuleys, men samstundis væl vard av symbolunum, sum fylla myndaheim Sigrunar, siga fyrireikararnir í tiðindaskrivi um forkunnugu listaframsýningina.


text:
Í hesum døgum hoyra vit, at Landssjúkrahúsinum vantar pening – nógvan pening. Virkandi sjúkrahússtjórin gevur ósemjuni á føðideildini skuldina fyri góðari helvt av hesum meirútreiðslum, og orsøkin sigst vera, at ljósmøður gjørdust langtíðarsjúkraskrivaðar, tí tær vóru ónøgdar við avgerð hjá stjórnini. Samstundis hava vit júst havt sálarheilsudag, og ljós er varpað á álvarsliga týðningin av vantandi sálarheilsu.
Sera hugstoytt er tað tí, at eingin sær ella trýr tí vanlukku meginparturin av ljósmøðrunum á Landssjúkrahúsinum hava verið fyri, har so nógvar mistu sína sálarheilsu og enn stríðast fyri at koma fyri seg. At ovasta stjórnin á størsta almenna arbeiðsplássi í Føroyum fer so harðliga fram, at meginparturin av einum starvsbólki gerst sjúkur, og heldur áfram at hótta, ávara og uppsiga, heldur enn at taka sjúkuna í álvara, er óhugnaligt. Eisini er tað óskiljandi, at tey sleppa at gera so.
Ósemjan
Um ósemjuna á Landssjúkrahúsinum má gerast púra greitt, at eingin ljósmóðir sjúkraskrivaði seg, tí hon var ósamd við stjórnina um eina broyting av føðideildini. Allar ljósmøður møttu til arbeiðis eftir at avgerðin var tikin, og tað hildu tær áfram við so leingi tær orkaðu. Sína ørkymlan gjørdu tær vart við til sínar leiðarar og sítt fakfelag, og kærdu eisini til heilsumálaráðið, meðan tær møttu til arbeiðis sum vant.
Trupulleikin við avgerðini hjá stjórnini var, at eingin visti hvussu hon skuldi fremjast. Leiðslan á føðideildini hevði ikki tikið lut í avgerðini, og leiðandi ljósmóðir, ið hevur evstu ábyrgd og avgerðarrætt av ljósmøðraøkinum, visti av ongum fyrr enn ein tíma undan at starvsfólkið varð kunnað. Tá ið leiðararnir hjá ljósmøðrunum royndu at siga frá trupulleikunum og óvissuni um hvussu nýggja avgerðin skuldi fremjast var greitt, at stjórnin sjálv, við fráfarna sjúkrahússtjóranum á odda, ikki visti hvat avgerðin hevði við sær og hvussu hon ítøkiliga skuldi virka. Har var ongin ætlan um hvussu ein deild skuldi gerast til tvær. Einki var gjørt klárt. Avgerðin var ikki gjørd ítøkilig.
Hetta hevði við sær sera ørkymlandi arbeiðsumstøður fyri øll starvsfólkini á Føðideildini. Stjórnin hevði eisini við avgerðini og mátanum hon varð framd, sett starvsfelagar og vinfólk upp móti hvørjum øðrum, og eitt óvirðiligt kjak um fakligar førleikar tók seg upp.
Dugnaliga starvsfólkið á Landssjúkrahúsinum
Eingin eigur at ivast í, at Landssjúkrahúsið eigur heimsins dugnaligastu starvsfólk. Øll sum ein stríðast tey hvønn dag at geva sínum viðskiftafólki bestu viðferð. Ofta standa tey einsamøll við alt ov stórari ábyrgd, men øll gera tað kortini og við gleði. At hava ábyrgd av lívi og deyða er tó ein tung byrða, og óttin fyri at verða kærd, missa autorisatión ella verða dømd í rættinum fyri at gera feil, er ein arbeiðstreyt. Tí hevur tað so avbera stóran týdning, at hesi starvsfólk vita, at tey hava eina stuðlandi og viðurkennandi leiðslu, ið dugir at fáa fylgiskap og fremur opinleika. Tann tryggleika kann eitt starvsfólk við slíkari ábyrgd og einsemi, sum starvsfólkið á Landssjúkrahúsinum, ikki virka uttan.
Mista sálarheilsan
Vónina um tann tryggleikan mistu ljósmøðurnar tann dagin stjórnin á Landssjúkrahúsinum tók avgerðina um at broyta Føðideildina. Einasti uggin var, at tær høvdu dygga ljósmøðraleiðslu, ið áhaldandi royndi at koma í tal við stjórnina at finna aftur greiða og trygga arbeiðsleistin fyri ljósmøðurnar. Tær søgdu frá ótryggu viðurskiftunum og tørvinum á útgreining av hvussu deildin skuldi skipast í tveimum. Ongantíð fingu tær nakað ítøkiligt aftursvar ella uppskot um møguleikar, og arbeiðsumstøðurnar hjá ljósmøðrunum gjørdist tí verri og verri, uttan at leiðararnir fingu broytt hetta. Hetta hevði ikki óvæntað við sær, at fleiri ljósmøður misti sína sálarheilsu, ein fyri og onnur eftir. Ótryggu karmarnir og líkasælan frá stjórnini tók áræði og gleðina frá teimum, og tær gjørdust álvarsliga sjúkar.
Hóast hesar sjúkraskrivingar lat stjórnin ikki um vón. Hon tók onga ábyrgd av íkomnu støðuni. Einki átak var sett í verk at hjálpa sjúku ljósmøðrunum, og eingin avloysari varð settur í staðin, tá eisini leiðararnir góvu skarvin yvir. Ljósmøður, ið enn stríddu seg til arbeiðis, vóru ikki avloystar úr vakt, tí eingin tók ábyrgd av at skipa arbeiðið í mun til vantandi starvsfólkini. Støðan versnaði skjótt, uttan at nakar í depilsleiðslu ella stjórn lat við seg koma. Tá støðan hjá ljósmøðrunum at enda gjørdist ruðuleikakend, valdi stjórnin at fara í Gerðarættin at prógva, at sjúku ljósmøðurnar ikki vóru sjúkar, heldur enn at taka støðuna í álvara og taka leiðsluábyrgd sína á seg. Gerðarætturin staðfesti tó, at tað var sannlíkt, at ótolandi arbeiðsumstøður vóru orsøkin til, at so nógvar ljósmøður vóru langtíðarsjúkar. Hetta tók stjórnin kortini ikki til sín, og áhaldandi ákærurnar um, at ljósmøðurnar als ikki vóru sjúkar, hildu fram.
Syndabukkar og vantandi leiðsluábyrgd
Eftir stendur nú, at ljósmøðurnar á Landssjúkrahúsinum fáa skyldina fyri tann meirkostnað, ið avgerðin hjá stjórnini hevði við sær. Ein meirkostnað fyri útlendskar vikarar, ið máttu takast heim tí føroysku ljósmøðurnar vóru sjúkar.
Kann tað vera rætt?
At starvsfólk, ið missa sína sálarheilsu av ótolandi arbeiðsumstøðum, skal eiga ábyrgdina av einum meirkostnaði, ið annaðhvørt hevur við sær, at onkur ikki fær tað viðgerð hann hevur tørv á, ella at skattgjaldarin skal bløða í einari eykafíggjarlóg. Hetta er jú púrasta burturvið.
Ábyrgdina eigur bert stjórnin á Landssjúkrahúsinum.
Tí er tað átaluvert at gera sjúk starvsfólk til syndabukkar. Serliga tá hugsað verður um tað ljós, ið varpað verður á strongd og sálarheilsu. Eigur ein stjórn ikki at kenna til hetta? Heldur enn at veita stuðul og hjálp til sjúku starvsfólkini hevur stjórnin nýtt líkasælu, hóttarnir, uppsagnir og tilvitað gjørt tey til syndabukkar fyri egnari ómegd og ódugnaskapi. Seinasta ákæran kom frá virkandi sjúkrahússtjóranum um, at stjórnin ikki hevði orkað at gjørt neyðugu sparingarnar í summar, tí tey vóru so fyriløgst av støðuni á Føðideildini, altso eiga ljósmøðurnar eisini skyldina av, at stjórnin heldur ikki fekk framt fíggjarstýring.
Hjá ljósmøðrunum hevur hetta havt óbótaligar fylgjur. Enn eru starvsfólk illa sjúk, onnur hava kent seg noydd at siga seg úr starvi, og leiðandi ljósmóðir misti starv sítt í einari ússaligari roynd frá stjórnini at geva henni skyldina fyri teirra ódugnaskap. Hóast fleiri nýggjar ljósmøður eru heimkomnar, ið ikki eru í føstum starvi, hava hesar hug at aftra seg við at søkja starv á Landssjúkrahúsinum. Eingin vil seta seg í slíkan vanda at missa sína heilsu og førleikar. Andsøgnin í starvinum sum leiðandi ljósmóðir, har hon hevur endaligu ábyrgdina og avgerðarættin fyri ljósmøðraøkið, og samstundis fullkomiliga verður útihýst frá ávirkan, og kortini fær alla skuldina fyri vanstýringina hjá stjórn, ger eisini, at eingin torir at átaka sær tað starvið.
Vantandi avleiðingar fyri ábygdarhavararnar
At hetta ikki fær politiska mynduleikan at vakna, so at røttu ábyrgdarhavararnir kendu avleiðingarnar, er eisini óskilligt. At stjórnin á Landssjúkrahúsinum er sloppin at bera seg at so ófantaliga, at so nógv starvsfólk hava fingið skaða, gott samstarv er oyðilagt, umframt at hon sleppur sær undan ábyrgdini fyri eini meirnýtslu á nógvar milliónir, er óhugnaligt.
Um vit í Føroyum skulu taka sálarheilsu í álvara, áttu politiski myndugleikin og almennu stovnarnir at gingið á odda. Tað gera teir ikki í hesum máli.
Vegna allar limir okkara
Ljósmøðrafelag Føroya tann 18. okt. 2017


text:
Tróndur Arge 14.06.2017 (22:16)
Video: Fýra mál í Runavík
12. umfar í landskappingini í fótbólti hevur verið í dag. Í Runavík syrgdi Bárður J. Hansen fyri 1-0-hálvleiksleiðslu til NSÍ, men beint eftir steðgin minkaði Semir Hadzibulic til 1-1.
Trýst á pílin á myndini fyri at síggja samandráttin
Páll Klettskarð sendi gestirnar á sigurskós, men toppskjúttin í Effodeildini, Klæmint A. Olsen, syrgdi fyri einum stigi til NSÍ tá ið hann ímóti dystarenda javnaði til úrslitið, nevniliga 2-2.
NSÍ er framvegis fimm stig frá oddinum, meðan tað er ájavnt millum Víking og KÍ.
NSÍ – KÍ 2-2 (1-0)
1-0: Bárður J. Hansen
1-1: Semir Hadzibulic
1-2: Páll A. Klettskarð
2-2: Klæmint A. Olsen
Støðan í Effodeildini eftir 12 umfør:
1. Víkingur 26 stig (+16)
2. KÍ 26 stig (+9)
3. NSÍ 21 stig
4. HB 17 stig
5. TB/FCS/Royn 16 stig
6. B36 14 stig
7. EB/Streymur 11 stig
8. 07 Vestur 11 stig
9. Skála 10 stig
10. ÍF 6 stig
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fróðskaparfelag Føroya hevði 28. novembur 2009 árliga aðalfundin. Sum eitt nýtt tiltak í felagum varð fyri fyrstu ferð givið herðaklapp til ein ungan granskara fyri vælgjørt granskingararbeiði.
Herðaklappið varð givið Hjálmari Hátún, granskara á Havstovuni og samstundis knýttur at Nansen Sentrinum í Bergen. Við heiðursbrævinum fylgdi ein peningagáva á 25 000 kr. sum Hjalti í Jákupsstovu tók ímóti vegna Hjálmar Hátún.
Til at meta um hvør skuldi hava heiðurin frá Fróðskaparfelagnum, varð sett ein nevnd, við Anniku Sølvará, Beintu í Jákupsstovu og Boga Hansen. Metingarnevndin gjørdi greitt at Hjálmar Hátún skuldi hava Herðaklappið 2009, millum annað við hesi grundgeving “Hansara gransking hevur vakt stóran ans uttanlanda; men er samstundis innan eitt øki, sum hevur ógvuliga stóran týdning fyri Føroyar, nevniliga grundarlagið undir teimum stóru pelagisku fiskastovnunum, sum ferðast fram við okkum.“


text:
- Ábendingar eru um, at í fleiri kommunum verður als einki uppleitandi eftirlit framt í sambandi við bunkring millum skip. Ofta er talan um flutning av tungolju, sum dálkar sera illa og er sera torfør fyri ikki at siga ógjørlig at taka uppaftur, tá óhapp henda.
Hetta sigur Ingolf S. Olsen, tigmaður í Tjóðveldi,millum annað í sambandi við ein fyrspurning til landsstýriskvinnuna í umhvørvismálum, Sirið Stenberg.
Landsstýriskvinnan vísir á, at tað fyrst og fremst eru kommunurnar, sum umsita reglurnar í bunringskunngerðini, meðan Umhvørvisstovan hevur eftirlit við, at reglurnar verða hildnar. Men tað eftirlitið er ikki nakað, sum Umhvørvisstovan av sínum eintingum fremur – tað má koma ein fráboðan fyrst.
- Sum nevnt omanfyri er mest vanligt, at Umhvørvistovan bert fremur eftirlit, um ein fráboðan er komin um eitthvørt óregluligt ella møguliga ólógligt virksemi, sigur Sirið Stenberg millum annað í aftursvarinum.
Ingolf S. Olsen setti fyrispurningin í sambandi við at landsstýrismaðurin í uttanríkis- og vinnumálum hevur lagt eina umfatandi dagføring av sjólógini fyri Løgtingið.
Dagføringin snýr seg um at seta fleiri av nýggjastu donsku dagføringunum í gildi í Føroyum, so føroyska sjólógin verður meinlík sjólógunum í hinum Norðurlondunum og í samsvari við altjóða sáttmálar. Nakað sum Løgtingið gjørdi av at seta í verk fyri sjey árum síðan. Eisini eru Danmark og Grønland í ferð við at herða reglurnar um bunkring.
Fyrispurningur kann lesast her
Svarið kann lesast her


text:
Eftirsleipið at viðlíkahalda vegakervið er nú so stórt, at Landsverk umhugsar nýggjar hættir at fíggja viðlíkahaldið.
Tunlar eru minst tríggjar ferðir so dýrir at reka sum vanligir vegir, og tí er ein upplagdur møguleiki at leggja allar tunlarnar undir eitt gjald fyri allar, í staðin fyri bert at krevja inn fyri undirsjóvartunlarnar.
Hetta gjaldið fyri allar landstunlarnar og verandi undirsjóvartunlar kundi verið munandi lægri enn tað er í dag fyri verandi undirsjóvartunlar, tí brúkarafjøldin hevði verið tað størri.
Atvoldin til uppskotið er, at árliga játtanin á landsins fíggjarlóg til viðlíkahald av veganetinum og almennum bygningum røkkur ikki til tørvin á viðlíkahaldi. Í løtuni er samlaða eftirsleipið umleið 375 milliónir krónur.
- Vøksturin í eftirsleipi stendur við og versnar, og sum stjóri á avvarðandi stovni er tað mín uppgáva og skylda at vísa á hesar trupulleikar og samstundis peika á loysnir, sum eru við hondina. Alternativir møguleikar fyri fígging av viðlíkahaldi mugu á borðið nú, tí støðan er ikki haldgóð og versnar alsamt, sigur Ewald Kjølbro, stjóri á Landsverki, í ársfrágreiðingini.
Í Føroyum eru samanlagt 18 tunlar. Tunlarnir eru sonevndir ”low-cost” tunlar, sum vit eisini kenna frá Noregi og Íslandi. Teir eru munandi bíligari, enn tunlar í øðrum londum, har teir ofta eru klæddir innan við betongi og flísum.
Landsverk viðlíkaheldur allar tunlar, og stendur fyri byggingini av nýggjum tunlum. Undirsjóvartunlarnir eru undantiknir. Landsverk skal hinvegin góðkenna og hava eftirlit við undirsjóvartunlunum.


text:
Jóngerð Purkhús
Jóngerð Jensina Purkhús (f. 22. januar 1937 í Klaksvík) er búskaparfrøðingur (cand.polit) og fyrrverandi landsstýriskvinna og løgtingslimur fyri Tjóveldisflokkin. Hon var fyrsta kvinna í Landsstýrinum.
Jóngerð Purkhús var sum fyrsta føroyska kvinna útbúgvin sum cand.polit. í 1972[1] og starvaðist um fulltrúi í Føroya Landsstýri í 1975-1985 og frá 1991-(ókent fráfaringarár).
Hon var fyrsta kvinna at sita sum landsstýrisfólk[1] tá hon traðkaði til í landsstýrissess tann 10. januar 1985. Hon sat sum landsstýriskvinna í fíggjar-, búskapar- og umhvørvismálum 1985-1989 og í búskapar-, samferðslu-, og norðurlandamálum 1989-1991 og sat á Løgtingi 1988-1989.
Hon hevur sitið í nevndini fyri Íleggingargrunninum fyri Føroyar 1978-1982, og í Føroyagrunninum[1] og Tingmannaráð útnorðurs nøkur ár.
Keldur[rætta | rætta wikitekst]
- Løgtingið 150 – Hátíðarrit, bind 2 (2002), s. 342. (PDF)


text:
Andakt
Vísdómur
At telja várar dagar, tú okkum lærir, at vit mega vísdóm í hjartanum fáa!
Sálmur 90,12
Lív okkara rennur skjótt, og eldri vit gerast, skjótari tykjast
dagarnir at renna. Brátt standa vit við vegendan, og tá verður
ikki spurt, hvussu leingi vit livdu, og hvussu langt vit komu
fram millum menniskju, og hvat tey søgdu um okkum.
Men spurt verður um, hvat vit blivu til djúpt inni í
hjartanum – hvat vit eru, tá ið alt tað, sum lívið gav okkum
á lívsvegi okkara, verður tikið frá okkum. Hvussu vit umsótu
sjálva lívsins gávu, hitt æviga lívið, í hjarta okkara. Ápostulin
var lukkuligur, tá ið hann kundi skriva: „Men av Guds náði eri
eg tað, sum eg eri, og náði hansara móti mær hevur ikki verið
til ónýtis.” (1. Kor.15,10).
Latum okkum tí telja dagar okkara, og lata tað vera gudsótta
okkara at liva hvønn dag, har Harrin vil hava okkum. Hetta er
vísdómur. Soleiðis sum hvør einstakur dagur verður livaður,
gerast ár okkara. Hvør dagur er móðir morgindagsins, og hvør
dagsins løta leggur í okkara lyndi ein dám, sum vit bera alt
lívið. Sum eitt menniskja sáar, skal tað eisini heysta.
Lat Jesus, sum okkum er vorðin vísdómur frá Gudi, búgva í
hjørtum okkara, so at hann ígjøgnum sítt orð og sín anda kann
læra okkum lívsins kynstur, so at vit við vegendan kunnu siga
sum ápostulin:
„Eg havi strítt hitt góða stríðið, havi fullrunnið
skeiðið, havi varðveitt trúnna.”
Kelda Jesus4all.dk


text:
Katrin Erlendsdóttir 29.03.2007 - 19:48
Eftir áheitan frá limakommununum hevur stýrið hjá Føroya Kommunufelag viðgjørt uppskot til "endurskoðan av prísum fyri lendi", sum Búnaðarstovan hevur gjørt.
Felagið hevur, í skrivi til Búnaðarstovuna viðmerkt uppskotið, sum m.a. sigir, at prísurin skal setast eftir slag av lendi bólkað geografiskt og eftir dygd, og útfrá meting av marknaðarstøðuni. Hetta, hóast tann einasti faktorurin, sum hevur nakað at siga er marknaðaprísurin. Í dag kunnu vit í lýsingum í bløðunum síggja, at geografiska støðan er altavgerandi, tí prísurin í Suðurstreymi helst er 5-10 ferðir hægri enn til dømis í Norðstreymi, sigur Kommunufelagið.
Nýggja prísskipanin vil føra við sær, at tað loysir seg als ikki at byggja uttanfyri Suðurstreym, meðan prísurin í Suðurstreymi er so lágur, at her er talan um eina veruliga forering til tey fáu, sum sleppa at byggja har, heldur Kommunufelagið.
Prísurin í flest øllum bygdunum er helst ov høgur eftir verandi skipan. Tí hevur felagið mælt Búnaðarstovuni til at lækka prísin uttanfyri Suðurstreym, meðan prísurin í Suðurstreymi eigur at vera hækkaður til tað støðið, sum húsaprísirnir í dag vísa, verður sagt.


text: Nú er latið upp fyri nýggja tíðindaportalinum, Info, ið skal kappast við hin gamla, sum bara verður róptur Portalurin, og er fyrsta síða hjá flestu teldubrúkarum í landinum. Eitt sjáldsamt fyribrigd í einum landi, sum aldri semist um nakað. Men um Portalin hjá Føroya Tele hava føroyingar verðið so ivaleysir, at teir umrøða hann í eintali og tað í bundnum formi, Portalurin, sum var hann eitt osvitaligt gjaldoyra. Nú hevur Føroya Tele slept honum og innihaldsligi veitarin, Miðlahúsið, hevur skapt ein nýggjan portal, Info. Hóskiligt heiti, sum tó málsliga ikki er so liðiligt at handfara, sum hitt fyrra. Støðan er nú, at tveir fittir beiggjar á bygd hava keypt gamla portalin undan Havnamonnum, so alt fór at klandrast. Teir eru ikki journalistar, men reka teldufyritøkuna Knassar og skulu forrenta eina risaupphædd, meðan Miðlahúsið hevur mist arbeiðsinntøkuna frá Føroya Tele. Báðir partar hava nakað at berjast fyri, og spennandi verður at síggja, hvør vinnur. Tí eins og í ítróttaverðini, sum myndar og selur øll bløð í dag, er ævigi taparin nummar tvey. Altíð. Tað er bara ein vinnari. Á okkara avmarkaða marknaði er eins greitt, at rúm er ikki fyri einum nýggjum miðili, sum bara flýtur omaná, sum um einki var hent. Stóru lýsararnir, ið fíggja føroysku miðlarnar, fara ikki glaðbeintir at lýsa í enn einum nýkomnum miðili, bara tí hann er nýggjur. Teir fara at velja onkran frá. Og brúkarin fer ikki at gjalda fyri journalistiskt nettilfar, hartil eru vit ikki komin enn, og tað so langt ífrá. Øðrumegin eru forfengiligir journalistar, sum ikki vilja viðurkenna at teirra arbeiði er ein vøra, sum altíð er til sølu í nærmastu kiosk, og hinumegin eru lesarar, sum ikki vilja betala eina krónu fyri somu søgu, sum kann lesast alla aðrastaðni fyri einki. Naggatódn er besta orðið at lýsa føroyskan journalistikk. Her er einki. Og fyri einki fæst einki. Tað er støðan á aktuella miðlamarknaðinum. Naggatódn og tað bera einki. Gamani er Info greiðari enn Portalurin, men hetta er sama vøra á sama marknaði. Einki er broytt, annað enn at kappingin er harðnað. Lesarin fær einki meir og onga nýggja funku, men lýsingafyritøkurnar skulu nú velja, hvør skal fáa kunstigan andadrátt at fremja sama journalistikk, vit høvdu frammanundan. Nothingnews í Nothingville.


text:
Landsstýrismaðurin í fiskivinnumálum í Grønlandi, Hans Enoksen, vil nú hava landstingið at steðga teimum undantøkum, sum verða gjørd, tá tað snýr seg um reglur fyri hvussu nógvir útlendskir yvirmenn mugu vera umborð á grønlendskum skipum.
Sambært kunngerð frá 2011 skulu í minsta lagi 60 prosent av yvirmonnunum umborð á grønlendskum skipum hava havt adressu í Grønlandi í minsta lagi seinastu tvey árini. Men hendan kunngerð verður sambært Hans Enoksen ikki fylgd, tí undantøk verða givin í heilum.
Flestu útlendsku yvirmenn, sum talan er um, eru føroyingar.
Lesið meira HER


text:
mánadagur, 26. mars 2007 05.13 - Innland
Ósemja er í samgonguni um, hvør ið skal hava loyvi at gera og reka Skálafjarðartunnilin. Fólkaflokkurin og Sambandsflokkurin vilja hava, at Partafelagið Skálafjarðartunnilin fær loyvið, men hetta tekur Javnaðarflokkurin ikki uttan nakað undir við.
John Johannesen, tingmaður hjá Javnaðarflokkinum, er púra avgjørdur um, at loyvið skal bjóðast út. Heðin Zachariasen úr Fólkaflokkinum sigur hinvegin, at hansara flokkur vil hava, at partafelagið Skálafjarðartunnilin fær loyvið at gera og reka tunnilin.
Alfred Olsen, framsøgumaður hjá Sambandflokkinum í vinnumálum, sigur somuleiðis, at Sambandsflokkurin vil hava, at partafelagið Skálafjarðartunnilin sleppur at gera og reka tunnilin.


text:
Aftur í ár luttóku vit í Ólavsøkuskrúðgonguni, veðrið var av fínasta slag og lagið var gott.
Dagin eftir, tann 29.juli skipaðu vit fyri eini bocciakapping niðri hjá Valdemar, nakað av fólki var til staðar. Av teimum menningartarnaðu gjørdist Joana nr.1, Unn nr. 2 og Meiken gjørdist nr. 3.
Fyri fólk við rørslutarni, var bert Dánjal Jákup møttur, so har stáplaðu vit Eina lítla kapping við fyrrverandi formanni Sofusi Olsen, núverandi skrivara Hans Karl og so Dánjal Jákupi. Av teimum gjørdist Sofus nr. 1, Dánjal Jákup nr. 2 og Hans Karl nr. 3.
Vit í nevndini takka fyri luttøku. :-) (myndir frá Ólavsøkuni eru at finna í myndasavninum).


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Vestmenningar vunnið talvkapping, fyri skúlaungdóm 5. fl. og eldri
Lið úr Vestmanna hevur vunnið 1. undankappingina til FM, sum var telvað í Klaksvík sunnudagin 26 apríl.
Vestmenningar endaðu javnir við Klaksvík, men vunnu umdystin 3-1, og endaðu sostatt á ovastu rók.
Hetta er onki minni enn eitt bragd, tá ið 3 av telvaranum, (Sólfríð, Sjúrður, og Alfred) øll ganga í 5. flokki, og vóru í yngra bólkinum í fjør, so hettar lovar gott fyri framtíðina.
Kappingina, tey vunnu, er frá og við 5 fl. til og við 10. fl.
Nr. 1 Vestmanna Talvfelag 11 stig
Nr. 2 Klaksvíkar Talvfelag 11 stig
Nr. 3 Havnar Telvingarfelag 10½ stig
Á myndini eru Sólfríð Hjørleivsdóttir, Sjúrður Olsen, Jóhann Vørmadal, Rúni Vørmadal og Aldred Olsen.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Susvim
Susvim er svimjifelag í Suðuroynni, sum varð stovnað 6. september 2007. Orðið Susvim er stytting av Suðuroyar Svimjifelag. Marlon Kjærbo er formaður í Susvim. Áðrenn nýggja felagið varð stovnað, vóru tvey svimjifeløg í Suðuroynni, tey vóru Tvøroyrar Svimjifelag (stovnað 6. mars 1964) og Vágs Svimjifelag. Høvuðsvenjari hjá felagnum er Jón Bjarnason. Tey fyrstu árini, fram til Páls Høll læt upp í oktober 2015, fór venjingin fram í 25 metra svimjihyli í Vágs Svimjihøll í Vági og í 12,5 metra svimjihyli á Tvøroyri. Fyrr var neyðugt at fara av landinum fyri at venja í langhyli (50-metrar), men eftir at Páls Høll varð bygd við Føroya fyrsta langhyli á 50 metrar, er ikki longur neyðugt at fara av landinum á venjingarlegu. Páls Høll liggur á Oyrunum á syðra armi av Vágsfirði, beint eystanfyri SEV-verkið (Vágsverkið), soleiðis at avlopshitin frá verkinum, ið fyrr rann á sjógv, nú verður nýttur til at upphita svimjihylin í Páls Høll.
Innihaldsyvirlit
- 1 Susvim sett 27 met í januar 2016
- 2 Susvim vann flest gull heiðursmerki á FM stevnuni 2014
- 3 Susvim vann flest gull heiðursmerki á FM stevnuni 2013
- 4 SuSvim vann HS stevnuna 2011
- 5 SuSvim vann Reysta stevnuna 2011
- 6 Susvim vann flest FM heitið í 2010
- 7 Susvim mest vinnandi svimjifelag til FM í 2009
- 8 Susvim stóri vinnari av Ægir National 2008
- 9 Pál Joensen besti svimjarin hjá Susvim og Føroyum
- 10 1. lið hjá Susvim 2010
- 11 Nevndin
- 12 Keldur
- 13 Ávísingar úteftir
Susvim sett 27 met í januar 2016[rætta | rætta wikitekst]
Í jólaferiuni 2015 vandi Susvim sera hart, har summi svumu upp til 100 km um vikuna, og í januar 2016 settu tey nógv nýggj føroysk met og juniormet. Ein stevna varð hildin í Páls Høll 9. januar 2016, Susvim Stevnan 2016, og frá 22. til 24. januar 2016 luttók Susvim á Reykjavík Internation Games 2016 við sera góðum úrslitum. Tá ið RIG 2016 var liðugt, skrivaði formaðurin í Svimjisambandi Føroya, Rókur í Jákupsstovu, at tað fram til 24. januar 2016 vórðu sett 12 nýggj føroysk met og 17 føroysk juniormet, ella 29 met tilsamans, og harav átti Susvim øll uttan tvey. Rókur hugleiddi um, at hann ivaðist ikki í, at harða venjingin hevði nógv at siga, men samstundis metti hann eisini, at tað at suðuroyingar nú høvdu fingið ein langhyl at venja í dagliga hevði gjørt stóran mun, og at suðuroyingarnir nú runnu undan øllum hinum føroyingunum, ið ikki høvdu ein langhyl at venja í dagliga. Formaðurin endaði við at siga: Norðingarnir munnu fara at klára seg væl eisini, sum vit millum annað sóu at svimjararnir úr Ægir og Reysta gjørdu, nú í Reykjavík. Men tað er gott nokk ein gloypibiti at svara aftur, tá ið tokið úr Pálshøll longu koyrir við fullari ferð, út í heim.[1]
Susvim vann flest gull heiðursmerki á FM stevnuni 2014[rætta | rætta wikitekst]
Susvim vann flest heiðursmerki á FM stevnuni, sum var í Havn 16. til 18. mai 2014, bæði í kappingunum millum juniorar og millum tey vaksnu. Pál Joensen hjá Susvim varð eftir kappingina kosin Ársins svimjari og var eisini tann svimjarin, ið fekk flest FINA stig til eina kapping. Susvim átti eisini bæði stjørnuskotini: Róland Toftum hjá monnum og Sára R. Nysted hjá kvinnum.[2] Susvin harrar settu nýtt føroyskt met í 4 x 50m frí við tíðini 1:34.96, teir svumu allir undir 24 sekund: Høgni Simonsen 23.62, Dánjal Martin Hofgaard 23.94, Eyðbjørn Joensen 23.65, Róland Toftum 23.75.[3]
Heiðursmerkjabýtið á Juniormeistarastevnuni 2014[rætta | rætta wikitekst]
Heiðursmerkjabýti á Føroyameistarastevnuni 2014[rætta | rætta wikitekst]
Susvim vann flest gull heiðursmerki á FM stevnuni 2013[rætta | rætta wikitekst]
Susvim vann flest heiðursmerki á FM stevnuni, sum var í Havn 9. til 11. mai 2013, bæði í kappingunum millum juniorar og millum tey vaksnu. Pál Joensen hjá Susvim varð eftir kappingina kosin Ársins svimjari og fekk eisini handað steyp, tí hann var tann svimjarin, ið fekk flest FINA stig til eina kapping.
Heiðursmerkjabýtið á Juniormeistarastevnuni 2013[rætta | rætta wikitekst]
Heiðursmerkjabýti á Føroyameistarastevnuni 2013[rætta | rætta wikitekst]
SuSvim vann HS stevnuna 2011[rætta | rætta wikitekst]
SuSvim vann HS stevnuna, sum var 5. februar 2011 í Havn fyri børn í bólki 1 til 4. Býtið av heiðursmerkjum var soleiðis:
- Susvim - 40 gull, 31 silvur, 13 bronsu
- Havnar Svimjifelag - 23 gull, 19 silvur, 13 bronsu
- Ægir - 16 gull, 16 silvur, 21 bronsu
- Reysti - 5 gull, 8 silvur, 8 bronsu
- Fuglafjarðar Svimjifelag - 5 gull, 5 silvur, 5 bronsu
- FLOT - 1 gull, 1 silvur, 1 bronsu
Húni Vestergaard (føddur 1999) úr SuSvim vann flest heiðursmerki: 8 gull og 4 silvur. 10 tey bestu vóru hesi:
- Húni Vestergaard úr SuSvim - 8 gull og 4 silvur
- Lív E. Ejdesgaard úr Havnar Svimjifelag - 7 gull og 1 silvur
- Óli Mortensen úr Havnar Svimjifelag - 7 gull og 1 silvur
- Hugin Næs Lave úr SuSvim - 6 gull og 4 silvur
- Rói Bech úr SuSvim - 6 gull og 3 silvur
- Pætur Leo úr SuSvim - 5 gull, 4 silvur og 3 bronsu
- Róland Toftum úr SuSvim - 5 gull, 3 silvur og 3 bronsu
- Victoria W. Eysturdal úr Ægir - 5 gull, 2 silvur og 2 bronsu
- Sólrun Kjærbo úr SuSvim - 3 gull, 4 silvur og 2 bronsu
- Sigmund Mørkøre úr Ægir - 3 gull og 2 silvur [4]
SuSvim vann Reysta stevnuna 2011[rætta | rætta wikitekst]
Reystastevna var í Leirvík 22. januar 2011. Kappingin var fyri tey smærru børnini, sum eru fødd í 2001 og seinni. Úrslitið av kappingini gjjørdist, at SuSvim vann allar kappingarnar. Susvim vann 16 gull, 8 silvur og 4 bronsu heiðursmerki. Havnar Svimjifelag vann næstflest við 7 silvurheiðursmerkjum og 1 bronsu. Reysti vann triðflest við 1 silvur og 8 bronsu, og Fuglafjarðar Svimjifelag vann fjórflest við 2 bronsu.[5]
Susvim vann flest FM heitið í 2010[rætta | rætta wikitekst]
Í 2010 var Susvim tað svimjifelag í Føroyum, sum vann flest FM heiðursmerki, felagið vann 20 gull heiðursmerki í FM svimjing. Listin yvir gull heiðursmerki er hesin:
Susvim mest vinnandi svimjifelag til FM í 2009[rætta | rætta wikitekst]
Í 2009 vann Susvim 31 gull heiðursmerki av 42 møguligum. Føroyameistara stevnan var
Kappingin um gull heiðursmerkir[rætta | rætta wikitekst]
Soleiðis vóru gull heiðursmerkini býtt teir tríggjar dagarnar, ið FM svimjikappingin vardi:
Fríggjadag 11 FM gull til Susvim, 2 til HS og 1 til FS
Leygardag 10 FM gull til Susvim, 2 til HS og 2 til FS
Sunnudag 10 FM gull til Susvim, 2 til HS, 1 til FS og 1 til FLOT
Sostatt vann Susvim í alt 31 gull heiðursmerki, Havnar Svimjifelag vann 6 gull heiðursmerki, Fuglafjarðar Svimjifelag vann 3 gull heiðursmerkið og FLOT vann eitt. [6]
Susvim juniorar nummar tvey til FM 2009[rætta | rætta wikitekst]
FM fyri juniorar var eisini hildin, har gjørdist Susvim nummar tvey við 11 gull heiðursmerkjum. Gull vinnnarnir vóru hesi feløg:
- 1. Fuglafjarðar Svimjifelag - 12 gull
- 2. Susvim - 11 gull
- 3. Havnar Svimjifelag - 10 gull
Susvim stóri vinnari av Ægir National 2008[rætta | rætta wikitekst]
Susvim luttók í svimjikappingini Ægir National, sum var í Klaksvík í Desember 2008. Susvim gjørdist stóri vinnarin og vann 21 gull heiðursmerki.
Endaliga støðan til Ægir National 2008[rætta | rætta wikitekst]
- 1. Susvim: 21 Gull, 15 Silvur, 8 Bronsu. Íalt 44 heiðursmerkir.
- 2. FS: 9 Gull, 13 Silvur, 6 Bronsu. Íalt 28 heiðursmerkir.
- 3. HS: 7 Gull, 6 Silvur, 10 Bronsu. Íalt 23 heiðursmerkir.
- 4. FLOT: 3 Gull, 4 Silvur, 5 Bronsu. Íalt 12 heiðursmerkir.
- 5. Ægir: 2 Gull, 3 Silvur, 9 Bronsu. Íalt 14 heiðursmerkir.
- 6. Reki: 1 Gull, 1 Silvur, 1 Bronsa. Íalt 3 heiðursmerkir.
Pál Joensen besti svimjarin hjá Susvim og Føroyum[rætta | rætta wikitekst]
Susvim hevur fleiri svimjarir, sum eru á høgum altjóða støði. Kendastur av teimum er Pál Joensen, sum vann silvur heiðursmerki til EM á langbana í 1500 m frí. Fyrstu ferð hann gjørdi stórt avrik úti í heimi í altjóða kapping, var tá hann vann trý gull heiðursmerki á Evropameistarastevnuni fyri juniorar í Beograd í 2008. Síðan hevur hann sum nevnt eisini gjørt seg galdandi í altjóða kappingum fyri vaksin. M.a. vann hann silvur á EM á langgeil í 2010, silvur á EM á stuttgeil í 2013, tvey silvur heiðursmerki í 1500 og 800 metrum á EM í Berlin 2014 á langgeil, og bronsu á HM á stuttgeil í 2012, øll heiðursmerkini vóru vunnin í 1500 m frí. Hann hevur eisini vunnið gull á fleiri World Cup stevnum, eitt nú í Moskva í 2009.[7] Í mai 2014 vann hann sítt FM-gullheiðursmerki nummar 100, fyrst í øllum kappingum yvirhøvur, íroknað liðkappingar, men tann seinasta kappingardagin, sum var 18. mai 2014, vann hann eisini gull heiðursmerki nummar 100 í einstaklingakappingum.[8]
1. lið hjá Susvim 2010[rætta | rætta wikitekst]
- Kristina Elin Thomsen
- Tanja Skaalum
- Guðrun Mortensen
- Erna Katrin Olsen
- Hanna R. Nysted
- Helena Strøm Sævarsdóttir
- Sára Müller
- Elisabeth Vitalis Bærendsen
- Malan Vitalis Bærendsen
- Shaila Millum Garðarnar
- Eyðbjørn Joensen
- Sofus Bech
- Jón Hofgaard
- Pál Joensen
- Dánjal Martin Hofgaard [9]
Nevndin[rætta | rætta wikitekst]
Í 2011 sá nevndin hjá Susvim soleiðis út:
- Marlon Kjærbo, formaður, Sumba
- Gudmund Mortensen, kassameistari, Tvøroyri
- Guðrun Viderø Joensen, skrivari, Vágur
- Thurid Kjærbo, nevndarlimur, Vágur
- Mary Midjord, nevndarlimur, Froðba
- Emilia Olsen, nevndarlimur, Tvøroyri
- Kaj Joensen, eykalimur, Vágur[10]
Keldur[rætta | rætta wikitekst]
- ↑ svimjing.com - Nú renna suðuroyingar frá restini, vegna Pálshøll
- ↑ kvf.fo
- ↑ svimjing.com, Úrslit frá FM 2014
- ↑ Svimjing.com, Úrslit frá HS stevnuni 5. februar 2011
- ↑ Svimjing.com
- ↑ Knassi.net
- ↑ Svimjing.com
- ↑ kvf.fo, Pál Joensen hundrað ferðir føroyameistari
- ↑ Susvim.mono.net
- ↑ Gull svimjarar, Oyggjaleikir 2011, Isle of Wight, Svimjisamband Føroya, 2011 (blað, sum kom í hvørt hús í Føroyum)
- Suðuroyar Svimjifelag, heimasíðan.
- Susvim.mono.net
- Svimjjing.com
- Knassi.net
- Sudurras1.com
- Sudurras1.com, Susvim stóri vinnari av Ægir National
Ávísingar úteftir[rætta | rætta wikitekst]
- Susvim.mono.net, heimasíðan hjá Susvim


text:
Ein kvinna úti á Bornholm hevur fingið treytaðan dóm í 10 dagar fyri at hava framt harðskap ímóti sínum manni í summar. So sigast má, at kvinnurnar eru sterkar í dag. Harumframt er kvinnan dømd at gjalda sakarmálskostnaðin. Kvinnan kærdi til Eystara landsrætt og har gjørdist dómurin ein annar, tí at hon skal gjalda 10 dagbøtur á 300 krónur, men slapp frá sakarmálskostnaðinum.
Sjálvur harðskapurin fór fram í summar. Kvinnan langaði nevan fleiri ferðir í høvdið á manninum við einum lyklatyssi, skrivar lokalavísin á Bornholm.


text:
TÍÐINDI
Forstjórin fyri sjúkrahúsverkið byrjaður í starvinum
Í dag er Jóanis Erik Køtlum byrjaður í starvinum sum forstjóri fyri føroyska sjúkrahúsverkið og sum stjóri á Landssjúkrahúsinum. Fyrstu... Les meiraJanuar 2, 2018
Klaksvíkar sjúkrahús akkrediterað
Í februar vóru fólk frá danska stovninum IKAS og kannaðu um føroyska sjúkrahúsverkið lýkur dygdarkrøvini, sum Den Danske Kvalitetsmodel set... Les meiraApríl 10, 2017
Skurðviðgerðir
Leiðslan á KS hevur valt at kunngerða eitt aktivitetsskema fyri alt árið 2017, saman við einum yvirlitið yvir tær ymsu skurðviðgerðirnar, i... Les meiraFebruar 15, 2017
Heildarætlan
Umboð fyri Klaksvíkar kommunu og Klaksvíkar sjúkrahús, saman við hjálparfólki, hava skrivað ein Heildarætlan fyri heilsutænastur í Norður... Les meiraOktober 18, 2016
Fyrilestur um Petø venjingar
Í samband við, at vit hava haft hetta tilboðið fast á Klaksvíkar Sjúkrahúsi síðan 2011, vilja vit við hesum bjóða til ein fyrilestur um P... Les meiraFebruar 24, 2016
Heimasíðan nýtt snið
Við hesi nýggju heimasíðuni vóna vit at veita okkara viðskiftafólki eina betri tænastu. Síðan er einføld, og tað er ikki torført at leit... Les meiraNovember 19, 2015
Klaksvíkar Sjúkrahús
Á Klaksvíkar Sjúkrahúsið starvast umleið 150 starvsfólk, býtt í umleið 20 starvsbólkar, ið samstarvað við Landssjúkrahúsið og Suðuro... Les meiraNovember 19, 2015
Viðgerð fyri nýrastein í Føroyum
Í januar 2015 gjørdist tað møguligt, hjá føroyskum sjúklingum við nýrasteini, at verða viðgjørdir í Føroyum og hetta er eitt stórt fram... Les meiraNovember 19, 2015
Nýumvæld skurðstova
Skurðstovan, sum varð tikin í nýtslu í 1988, er nú totalrenoverað og varð tikin í nýtslu aftur mitt í Septembur. Vit kunnu fegnast nýggja ... Les meiraNovember 19, 2015


text:
Í morgun spurdi ein vinmaður meg, um tað yvirhøvur var tørvur á nøkrum slag av satiru í okkara brúkarastýrdu tilveru.
- Er tað ikki so einfalt, at tá eitt samfelag flýtur yvir av hunangi og róma, so gerst einki stuttligt? Øvundsjúka og illgrunasemi um grannarnar og onnur, sum ger, at pláss er ikki fyri satiruni, er tað ikki so?
- Tú meinar at vit líða av ótálmaðari sjálv-feit-ismu, spyrji eg.
- Nemmeliga, svaraði hann. Tað er akkurát tað.
Eftir at hava grundað yvir henda stutta dialog í allan dag, datt svarið í postkassan í kvøld.
Ein knallertspitari í túninum, lokið upp og eitt tjums niður í plastkassan.
Ein posi við tilboðsbløðum, okkurt fjalt sum redaktionell tíðindi at lesa, men í einu brosjúruni freistist eg sjálvur sum ónøktað brúkaradýr, opið fyri allari merkantilismu, nú tað styttist til fagnað handilsfrelsarans:
Ein reyður postmaður fyri 599 krónur og 95 oyru, og ein apa úr royktari eik fyri 899 krónur og 95 oyru. Tilsamans 1.499 krónur og 90 oyru. Fyri ta upphæddina vil eg hava ein reyðan postmann og eina roykapu. Skuldi eg funnið uppá at ivast, so uggi eg meg straks við, at 25 krónur fara til Julemærkefonden. Tað er ein góð gerð. Eg síggi longu jólastørnurnar í eygunum á gentuni við svávulpinnunum. Gev mær tvær apur og tveir reyðar postmenn, so verður gleðin tvífald.
- Takk. Tað verður tveytúsundníggjuhundraðogníggjuhálvfemsogfýrsoyru.
Pling.
Í morgin fari eg á skeið um Luther, og hví hann bleiv so óður fyri fimmhundrað árum síðan, tá hann møtti einum handilsmanni, ið bara vildi huga kundanum. Kundanum, sum altíð er í sentrum, og bara vil skrúða seg upp við skrúði, sum hann veit, er tað bera stakkalastás, men beint nú er tað bara so gott fyri keypitrongd og havisjúku. Og hví ikki? Eg gevi jú eisini ein skilling til jólamerkið og alt tað, sum jólini standa fyri, tey eru jú longu byrjað.
Faktiskt skilji eg hann heilt væl, sølumannin, ið bara vildi selja Luther og øllum heiminum avlát eitt lítið bil fyri ein evarska jarðiskan dála hesumegin.
Hvat tá. Hetta varð eitt gott keyp.
Ein apa og ein reyður postmaður.


text:
Pláss til pedagogikk í dagstovnum
Fleiri fulltíðarstørv og betri treytir til námsfrøðingar og starvsfólk
Starvsfólkini á kommunalu dagstovnunum renna alsamt skjótari og skjótari. Eingin tíð er til fyrireiking ella at hugsavna seg til sítt arbeiði. Av somu orsøk er útskiftingin av starvsfólki øgiliga stór, eitt barn í vøggustovu ella barnagarði skal alla tíðina fyrihalda seg til nýggj starvsfólk, nýggj andlit, nýggjar arbeiðshættir o.s.fr.
Mentamálaráðið hevur sett í verk námsfrøðiligu stevnumiðini fyri dagstovnaøkið. Hetta merkir at innihaldið í dagstovnunum skal byggja á eina heildarfatan av barninum, har umsorgan, spæl og læra eru týdningarmiklir tættir. Børnini skulu fáa avbjóðingar og verða stuðlað í fjølbroyttu menningini og læruni. Stevnumiðini byggja á eina mynd av einum barni við nógvum førleikum, sum skal hava møguleikar at ávirka egið lív. At síggja barnið soleiðis er neyðug fortreyt fyri, at børn kunnu vera virknir luttakarar í myndanini av egnum lívi, og at tey kunnu gerast virknir luttakarar í einum demokratiskum samfelag.
Tað hevur týdning, at vit hugsa børn sum borgarar, og ikki bert sum komandi borgarar. At teirra lív hevur virði her og nú. Tað er eitt rák at leggja dent á alt tað “sjúkliga”, t.v.s. allar feilirnir hjá børnum, tað ýðir við diagonosum. Sjóneykan verður sett á frávikið, tað er sum um, at bara ein diagonosa verður ásett, ja, so er sloppið. So kunnu vit hella okkum afturá og annars finnast at øllum teimum serstovnum, sum okkara lítla samfelag vantar. Hetta skal sjálvandi ikki misskiljast, tí tað eru nógvar sjúkur og brek, sum okkara børn hava krav og tørv at fáa hjálp og stuðul til – eingin kennir mein í annans bein.
Mennandi uppvøkstur er ein rættur, men vit skapa karmarnar. Í dagstovnunum fara vit at leggja doyðin á alt tað góða, vit fara at hjúkla um fjølbroytni, íbornar førningar, sereyðkenni, mentan, góðan føroyskan málførleika, ríku søgu okkara, ja øll skipanin skal hava røtur í føroyska samfelagnum. Dagstovnar eru mentanarstovnar á sama hátt sum fólkaskúlar, har børnini skulu fáa fjølbroyttar menningar- og mentanarligar avbjóðingar og møguleikar.
Henda barnaáskoðan setur stór krøv til pedagogiska innihaldið á dagstovnunum. Hetta er ábyrgd hjá kommununi, og hesa ábyrgd vil Tjóðveldi lyfta. Vit fara at seta í verk námsfrøðiligu stevnumiðini í allar dagstovnar í kommununi. Við hægri krøvum til pedagogiska innihaldið er eisini neyðugt at vit sum kommuna raðfesta og virða arbeiðið við børnum hægri. Heilt ítøkiliga merkir hetta fleiri fulltíðarstørv og betri treytir til námsfrøðingar, ið kunnu lyfta hesa ábyrgd. Hetta merkir eisini at gera íløgur í áhaldandi at menna starvsfólkið. Vit vilja gera íløgur í børnini og geva dagstovnunum betri rúm at skapa innihald í degnum hjá børnunum og menna tey á besta hátt.
Dagstovnar skulu menna og menta børnini, og innihaldið í dagstovnunum skal byggja á eina heildarfatan av barninum, har umsorgan, spæl og læra eru týdningarmiklir tættir, sum byggja á rættindi hjá børnum at hava ávirkan á egið lív. Virksemið hjá dagstovnunum skal hava eyðkennini: Virðing og ábyrgd fyri okkara felags tilfeingi, umhvørvi, náttúru, mentan, lívi og heilsu. Børnini skulu hava møguleika at menna síni skapandi evni. Javnstøða í mun til kyn, aldur, minnilutar o.s.fr. eigur at síggjast aftur í øllum virksemi í dagstovnunum.
Børnini eru tað týdningarmesta vit eiga, tí skulu dagstovnarnir raðfestast. Tjóðveldi fer ítøkiliga til verka, soleiðis at tað at arbeiða við børnum verður sett á dagsskránna, fær størri virðing og raðfesting í kommununi. Við fleiri fulltíðarstørvum, betri arbeiðskorum og rúmi til pedagogiska menning fáa børnini ein stimbrandi og mennandi dag á stovninum og sum aftur geva glað og nøgd foreldur.
Marin Katrina Frýdal, býráðslimur
Tjóðveldi


text:
Kvinnukór Hornafjarðar í Føroyum
Kvinnukór Hornafjarðar hevur tvær framførslur í Føroyum. Hin fyrra verður í Vesturkirkju 22. april kl. 20 og hin seinna í Mentanarhúsinum í Fuglafirði 25. april eftir flaggdagshaldið, t.e. um leið kl. 15.30.
Ókeypis atgongd - men fólk eru vælkomin at lata kórinum ein styrk í gongini.
Á skránni eru sangir úr ymsum londum umframt íslendskar sangir, og sjálvsagt eru eisini føroyskir sangir við. Kórleiðari er Heiðar Sigurðsson
og undirleikari Jónína Einarsdóttir.
Harafturat eru tveir gestatónleikarar við á ferðini.


text:
Sólvit Nolsø 20.03.2017 (22:59)
Fyritøkur eiga at fáa atgongd til almennar skráir
Í samband við kjakið í løgtinginum um broyting í ferðslulógini, var millum annað tosa um at geva fleiri fyritøkum atgongd til akfrasskránna, ið skuldi gera tað lættari hjá fyritøkum millum annað at senda rokningar.
Samferðslumálaráðið er í iva um tað er stríð við persónsupplýsingarlógina, at geva fyritøkum atgongd til skráir, ið innihalda persónligar upplýsingar.
Nógv tingfólk høvdu somu áskoðan á lofti, at tað kundi gera seg inná persónsrættin hjá fólki, at geva fyritøkum atgongd til skráir, sum til dømis akfarsskránna.
Vinnuhúsið sigur í almennari viðmerking í dag, at eftir teirra tykki skulu fyritøkur hava atgongd til almennar skráir. Samferðslumálaráðið sigur, at fyritøkur kunnu fáa upplýsingar sum er, við at biða um tær.
- Við øðrum orðum fáa fyritøkurnar, talan er um, atgongd til upplýsingar úr akfarsskránni við at ringja til løgreglu ella til Akstovuna, og tað er sambært Samferðslumálaráðnum ikki í stríð við persónsupplýsingarlógina. Hetta er umsitingarliga tungt og tað gevur ógvuliga lítla meining. Serliga tá hugsað verður um, at aðrar fyritøkur longu hava atgongd til akfarsskránna. Er tað soleiðis at tað er í stríð við persónsupplýsingarlógina, so eigur henda lóggáva at verða tillagað. Í hesum sambandi ber til at seta krøv til, hvussu fyritøkurnar skulu handfara hesar upplýsinga, sigur Vinnuhúsið í almennari viðmerking í dag.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tá í tíðini vóru ongar lønarsamráðingar.Vanliga var bara ein (ella nakrir heilt fáir) arbeiðsgevarar í hvørjari bygd, og at ferðast til aðrar bygdir at arbeiða var sera trupult, sum umstøðurnar vóru. Fólk høvdu einki val. Tey máttu góðtaka ta lønina, sum stóð teimum í boði, um tey skuldu hava nakað arbeiði.
Sami arbeiðsgevarin átti vanliga eisini einasta handilin í bygdini, so umframt at áseta lønina ásetti hann eisini prísirnar á vørunum, ið fólk kundu keypa. - Har var eingin annar handil at fara í.
Av tí at allir pengarnir, sum fólk tjentu, komu frá somu fyritøku, sum tey eisini máttu keypa allar vørurnar frá, var ikki neyðugt at brúka pengar. Tey kundu líka so væl skriva upp í bøkur (nevndar kontrabøkur), hvussu nógv tey arbeiddu, og hvussu nógv tey keyptu, og so kundu keyptu vørurnar verða roknaðar sum løn. Í Klaksvík og í Fuglafirði gjørdu handilsfyritøkurnar J. F. Kjølbro og S. P. Petersen eitt stutt tíðarskeiðsínar egnu pengar, sum bara kundu nýtast í teirra handlum. Men hesir pengarnir vóru ólógligir, og tí steðgaði tað aftur.
Les meira um blikkmyntirnar hjá S. P. Petersen og J. F. Kjølbro (s. 148 t.v.)
Í hesi tíðini kom eitt vaksandi tal av fólki at hoyra til ein nýggjan samfelagsbólk, ið vit kunnu kalla verkamannafjøldin ella arbeiðararnir. Hetta vóru fólk, sum orsaka av broytingini í samfelagnum høvdu fingið nýggjar møguleikar, og tað kundu tey vera glað fyri. Men tað kravdi eisini, at tey seldu sína arbeiðsmegi fyri ein prís, sum arbeiðsgevarin einsamallur ásetti. Skiftið yvir til marknaðarbúskap var byrjað, men framvegis var langt á mál.
Arbeiðsgevarin var tann sterki og arbeiðarin tann veiki. Tað var arbeiðsgevarin, sum gjørdi av, hvussu stórt virði "ein tími av vøddum" skuldi hava, og hann gjørdi eisini av, hvussu nógv eitt breyð skuldi kosta.


text:
Skoytubreytin setti met
600 fólk á skoytubreytini sama dag.
Beint fyri jól setti skoytubreytin á Vaglinum í Havn met, tá ið 600 fólk vóru á breytini sama dag. So nógv fólk hava ongantíð áður skoyta á Vaglinum sama dag, skrivar Tórshavnar kommuna á síni heimasíðu.
Skoytubreytin er opin mánadag til fríggjadag klokkan 14 til 22, leygardag klokkan 10 til 22 og sunnudag klokkan 14 til 22.
Skoytubreytin verður opin til síðst í januar.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Leygardagin 3. desember hevði Rosa Højgaard av Skála 100 árs føðingardag. Stóri dagurin varð hátíðarhildin í Nesvík.
Ein av gestunum var borgarstjórin í Runavíkar kommunu Magnus Rasmussen, sum á myndini heilsar uppá Rosu.
07.12.2011
100 árs føðingardagur!
Leygardagin 3. desember hevði Rosa Højgaard av Skála 100 árs føðingardag. Stóri dagurin varð hátíðarhildin í Nesvík.
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Tað er harmiligt at síggja, Annika Olsen, formaður í KAF, hugsavnar seg um innkomuvegir, heldur enn standa vid
síni lyfti og ikki bakkar limunum hjá Føroya Pedagogfelag upp í sambandi við lønarsamráðingar, nú verkfall og
verkbann er lýst hjá limunum í Føroya Pedagogfelag.
Annika Olsen, ið er fólkavald í Tórshavnar Býráð og eisini borgarstjóri, hon átti at barst fyri arbeiðsumstøðurnar
hjá sínum starvsfólkunum, og tryggja sær at neyðugu pengar eru settir av á fíggjarætlanini.
Talan er IKKI um 45 milliónir, sum Tórshavnar Kommuna hevur sett av til innkomuvegin - nei, so langt frá!
Men ístaðin fyri at royna eina virðiliga semju, so velur Annika, sum formaður í KAF, at áleggja kommunurnar at
trekkja øllum starvsfólkunum í løn beint áðrenn jól!
Hetta er forkastiligt!
Okkara áheitan til Anniku Olsen skal tí vera, far væl um tíni starvsfólk, heldur enn at arbeiða ímóti!
Nógv av tínum starvsfólkum hava víst tær og samgonguni álit, vid at trúgva tínum lyftum, so:
- Statt við tíni lyftir í um hægri løn til okkara limir
- Statt við tíni úttalilsir um at lønin hjá námsfrøðingum er beinleiðis niðurgerandi!
- Statt við tíni lyftir sum eru niðurfeld í samgonguskjalinum, um at starvsfólk á dagstovnum skulu hava virðiligar umstøður!
Dagstovnaráðið


text:
Listaskúli Føroya hevur pláss fyri undirvísarum. Nógv góð listafólk eru longu á listanum, men pláss er fyri fleiri eldsálum.
Listaskúli Føroya er ein arbeiðsbólkur undir LISA, Listasambandi Føroya. Endamálið við Listaskúlanum er at veita undirvísing á høgum støði í skapandi lærugreinum ástøðiliga og ítøkiliga.
Heystskráin verður nú løgd til rættis
Í heyst fara vit undir okkara fyrstu skeið og sita í løtuni og leggja fyrstu heystskránna til rættis. Ert tú virkið listafólk hevur tú nú møguleika at melda teg til at vera við. Ynski er at fáa ein breiðan hóp av undirvísarum, sum umboða ymisk øki innan listagreinarnar.
Sum partur av undirvísaratoyminum á Listaskúlanum ert tú við í einum tvørlistarligum forum fyri list í Føroyum og kanst vera við til at hækkað støði á undirvísingini og listafatanini í landinum sum heild.
Dentur verður lagdur á, at støðið er høgt, tískil skulla undirvísarar á listaskúlanum lúka tvær av hesum trimum treytunum:
- Prógv um minst trý ára útbúgving á Bachelor-støði við denti á listafakligt háttalag.
- Prógv um minst trý ára listarligar arbeiðsroyndir, har arbeitt hevur verið burturav við listagreinini.
- Skrivlig viðmæli frá minst trimum lærarum á skúlanum og/ella viðurkendum listafólkum innan ávísu listagreinina.
Framferðarháttur – Send okkum títt CV
Hevur TÚ hug og førleikar at vera ein av teimum, ið verður við til at mynda skúlan, ert tú vælkomin at senda títt CV og møgulig uppskot til skeið til listaskulin@gmail.com. Spurningar kunnu eisini sendast somu t-postadressu.
Umsóknir verða viðgjørdar, so hvørt tær koma inn.


text:
Jesu blóð - tann reyði tráðurin í Guds frelsuætlan
Skrivað hevur: Sonja I. Jacobsen
Útgivið tann: 09.01.2018
Tá vit tosa um Guds frelsuætlan og skulu finna tann reyða tráðin í hesi hending, síggja vit fleiri ting, sum ganga aftur. Jesu blóð er sera týðandi, tað peikar eisini á líðingarfrásøgnina og krossin.
Seinastu tíðina eri eg sterkt mintur á blóðið, sum Bíblian talar um bæði í G.T. og N.T. Eg haldi, at tað er uppá sítt pláss at seta sjónareykuna á júst hetta evnið, nú vit ganga inní ár 2018.
Um vit hava eina stóra skuld, so er einki betur, enn at hava dekning fyri hesa skuld, ella um tað e…
Les meira »


text:
Tanja Skaalum
Tanja Skaalum (fødd 5. oktober 1997) úr Hvalba er føroyskur svimjari, hon svimur fyri Susvim og Føroyar. Á heilt ungum árum hevur hon longu sett føroyskt met (vaksnamannamet), vunnið gull á Oyggjaleikum, vunnið junior FM og vunnið eina gullnál. Tanja var bert 12 ára gomul, tá hon setti tvey juniormet til MU svimjistevnu í Klaksvík 8. mai 2010 í 50 og 100 m bringusvimjing.
Innihaldsyvirlit
- 1 Lívsleið innan svimjing
- 2 Keldur
- 3 Slóðir úteftir
Lívsleið innan svimjing[rætta | rætta wikitekst]
FM 2013[rætta | rætta wikitekst]
Tanja luttók á føroyameistarastevnu í Havn frá 9. til 11. mai 2013. Hon vann fleiri heiðursmerki, eisini gull, og var eisini við til at seta eitt met í liðsvimjing.
- Gull í 100 m bringu við tíðini 1:15.03[1]
- Gull í 50 m bringu við tíðini 34.34[2]
- Gull í 4 x 50 m frí við tíðini 1:47.15, sum var nýtt føroyskt met. Hinar 3 vóru: Guðrun Mortensen, Shaila millum Garðarnar og Kristina Elin Thomsen[3]
- Silvur í 4 x 100 m frí við tíðini 3:57.26, tíðin var undir føroyska metið, men Ægir kvinnurnar/genturnar svumu uppaftur skjótari og settu nýtt føroyskt met.[4]
Oyggjaleikir 2011[rætta | rætta wikitekst]
Tanja Skaalum luttók í 8 kappingum á Oyggjaleikum 2011 á Isle of Wight. Hon vann fýra heiðursmerki:
- Gull í 4x50m frí hjá kvinnum
- Gull í 4x50m blandað hjá kvinnum
- Silvur í 4x100m frí hjá kvinnum
- Silvur í 4x100m blandað hjá kvinnum
Yngsti gullnál vinnari og skjótasti svimjari í danska ríkinum í 400 m frí[rætta | rætta wikitekst]
Venjarin hjá Tanju, Jón Bjarnason, segði á samkomu í Hvalba, at hon var yngsti føroyski svimjarin, sum hevði megnað at vunnið gullnál, hon var bert 13 ára gomul, tá hon vann gullnálina. Hon vann hana fyri at hava vunnið silvur í 400 frí við tíðini 4:23.93.[5] Tíðin var skjótasta tíð í aldursbólkinum í danska kongaríkinum.[6]
Juniormeistarastevnan og FM 2011[rætta | rætta wikitekst]
Tanja Skaalum vann 6 silvur heiðursmerki til juniormeistarastevnuna 2011 og 6 silvur heiðursmerki til FM 2011. Hon svam meir enn einaferð undir juniormetið, men ein onnur svam uppaftur skjótari og settið nýtt met. Tað eina silvur heiðursmerkið hjá Tanju var svomið so skjótt, at hon vann gullnál, tað var í 400 m frí.[7]
Úrslitini í einstaklingakappingum á FM 2011[rætta | rætta wikitekst]
- Nummar 4 í 50 m bringu við tíðini 34.46
- Nummar 6 í 200 m bringu við tíðini 2:44.71
- Nummar 8 í 100 m bringu við tíðini 1:18.89
Ársins stjørnuskot 2010[rætta | rætta wikitekst]
Tanja Skaalum varð kosin Árins Stjørnuskot 2010 hjá kvinnum eftir FM kappingina 2010.[8]
Juniormeistarastevna 2010[rætta | rætta wikitekst]
Tanja Skaalum luttók á FM stevnuni fyri ung og vaksin, sum var í Havn í mai 2010. Hon vann tvey gull heiðursmerki og trý silvur heiðursmerki í kappingini fyri tey ungu, og gjørdist nummar 8 um hugt verður eftir talinum av heiðursmerkjum hjá juniorum, men nummar eitt um hugt verður eftir árganginum 1997[9].
Keldur[rætta | rætta wikitekst]
- ↑ Livetiming.dk Kapping 19, 100m Bringusvimjing Kvinn, Finalur, Senior
- ↑ Livetiming.dk Kapping 11, 50m Bringusvimjing Kvinnu, Finalur, Senior
- ↑ Livetiming.dk Kapping 41, 4X50m Frísvimjing Kvinnur, Finalur, Senior
- ↑ Livetiming.dk Kapping 13, 4X100m Frísvimjing Kvinnu, Finalur, Senior
- ↑ Sportal.fo, Hátíðarhildu yngsta føroyska svimjara við gullnál
- ↑ Susvim.mono.net, Tanja Skaalum
- ↑ SSF.fo, Enn eitt ófatiligt FM í svimjing
- ↑ Susvim.mono.net
- ↑ SSF.fo, Enn eitt frálíkt FM og JM í svimjing


text:
Í morgun varð brúgvin sett upp tvørturum áarmunnan, har Ósáin rennur út á Vágna. Tað upplýsir Klaksvíkar kommuna á heimasíðu síni.
- Stórar broytingar síggjast í hvørjum í miðbýarøkinum, tí nógv ferð er á byggingini og nógvar verkætlanir hittast í økinum fyri tíðina. Íbúðarbyggingin nærkast alsamt málinum, og íbúðirnar á Biskupstorgi verða lyklaklárar tíðliga í komandi ári. Brúgvin sambindir júst íbúðarøkið við økið eystanfyri ánna og er partur av heildini, sum skal gera miðbýin gonguvinarligan og hugnaligan, skrivar kommunan millum annað.
Kelda og lesið meira HER


text:
Um fáar dagar er jólaaftan. So sita vit aftur við búgvið borð saman við familjuni. Tá eg var smágenta, kundi eg ikki hugsað mær at hildið jól saman við øðrum enn familjuni, ið tá taldist fimm. Babba, mamma, beiggi mín, systir mín og eg. Viðhvørt komu aðrir familjulimir við, men altíð hildu vit jólini heima.
So broytist alt. Ikki harvið meint, at tað verður verri, bara øðrvísi. Man fær sína egnu familju og síni egnu børn og ja, lívið hendir, tað er tað. Fólk fella frá og onnur koma til, soleiðis sum tað eigur. Men nær bleiv tað so besverligt, hetta við at skula velja? At velja uttan at fáa ringa samvitsku? Eg veit ikki, um øll hava tað soleiðis, ella um tað bara eri eg. Slapp eg sjálv at velja, so helt eg jólini heima í Kollafirði, men børnini vilja sleppa til abban. Og hjá abbanum er gott pláss, tí har hava øll so stór hjørtu, at hurðin stendur opin fyri øllum. Har er altíð pláss fyri einum aftrat, akra sum tað stendur í bíbliuni. Eg veit ikki hvat hendi við mær og mínum hjarta. Eg haldi tað er eitt sindur trekt og kanska ikki líka so stórt sum hjá hinum í familjuni. Íhvørfall kann eg gott finna uppá at stongja hurðina, áðrenn nakar óviðkomandi kemur á gátt. Mær dámar best at vera saman við teimum sum eg kenni, helst bara teimum. Eg havi slett ikki hatta genið har, sum sigur, at vit skulu verða góð og blíð við øll. Jesuspápi segði tað sjálvur, at man skal altíð dekka upp til ein aftrat, í fall at man fær ein óvæntaðan gest. Ella kanska hoyrdi eg tað bara í eini sunnudagsskúlasøgu einaferð. Eg minnist ikki, men eg veit bara, at eg havi ongantíð hoyrt til handan bólkin av fittum fólkum. Ikki reiðiliga.
Ein einlig mamma var so fitt herfyri at bjóða teimum, sum ikki høvdu nakran at halda jól saman við, heim til sín. Akra sum í sunnudagsskúlasøgunum. Eg helt tær verða so fittar, hasar søgurnar. Men tá tað kemur til veruleikan, hevði eg ikki komið uppá knøini á hasi fittu mammuni.
Hava tit lagt merki til, hvussu tað gongur niður eftir bakka við pakkum, sum vit gerast eldri?
Ein eg kenni nevndi, at áðrenn hon fylti 14, tá fekk hon eini 45 pakkar. Eftir tað kundu teir teljast á einari hond.
“Áhja, tey jólini minnist eg”, svaraði ein onnur, “tey jólini tá tað var liðugt við at fáa pakkar. Tað skuldi man líka koma yvir.”
Eg minnist eisini, hvussu eg royndi at vera góð og skikka mær pent upp undir jól, tá eg var lítil. Eg hugsaði nógv um at skikka mær væl, soleiðis at jólamaðurin skuldi koma við pakka, “jólamenn vit geva bert um tit eru góð”, minnast tit.
Eg haldi, at hann hevur roknað tað út nú, at eg ikki skikki mær sum eg burdi, íhvørfall eftir pakkunum at døma.
Men allíkavæl, hóast eg ikki eri fitt og skikkilig, so fari eg at ynskja tykkum øllum harúti, eini gleðilig jól og eitt eydnuberandi nýggjár :)


text:
LGBTQI?
Hvat vilja allir hesir mongu bókstavirnir siga?
Her er eitt yvirlit:
L – Lesbian
Lebba. Ein kvinna, hvørs kynsliga ábending er ímóti øðrum kvinnum.
G – Gay
Bøssi. Sum oftast ein samkyndur maður, tvs. drigin at øðrum monnum. Verður eisini onkuntíð nýtt um kvinnur.
B – Bisexual
Tvíkyndur persónur, onkuntíð bara “bi”, tvs. kann verða drigin at bæði monnum og kvinnum. Summi eru drigin meira til eina kynið enn hitt.
T – Trans*
Transkyndur. Kynsligi samleikin samsvarar ikki við biologiska kynið sum viðkomandi fekk tilskrivað sum barn. Transkynd vilja ofta, men ikki altíð, fara undir at broyta kroppin við hormon- og skurðviðgerð so hann samsvarar við samleikan. Hetta er ikki tað sama sum kynslig ábending. Kann eisini vísa til transvestit, ein ið hevur trongd at lata seg í sum øvugta kynið, men ynskir ikki at broyta kroppin.
Q – Questioning/Queer
Ein ið ikki dugir ella ynskir at fella í nakran bólk, hvørki viðvíkjandi samleika ella kynsligari ábending. Ofta ein ið viðurkennir, at bæði hesi fella á eitt spektrum.
I – Intersex
Persónur hvørs biologiska kyn fellir ímillum bólkarnar “maður” ella “kvinna”. Ein ið er føddur við bæði mannligum og kvinnuligum kynsdrøgum/-lutum.


text:
Uppskot um at seta nevnd at gera fíggingarleist til útbygging av samferðslukervinum
Løgtingsmál nr. 187/2010: Uppskot til samtyktar um at seta nevnd at gera fíggingarleist til
útbygging av samferðslukervinum
Uppskot til samtyktar
Løgtingið heitir á landsstýrið at seta faknevnd at gera eitt uppskot til fígging av framhaldandi
útbygging og viðlíkahaldi av samferðslukervinum við atliti at samfelagsbúskapi, ferðslustýring,
økismenning, umhvørvi og samhaldsfesti.
Viðmerkingar
Eitt væl útbygdt samferðslukervi er ein fyritreyt fyri vøkstri og trivnaði í landinum.
Stórar íløgur hava síðani miðskeiðis í fimtiárunum verið gjørdar, fyri at røkka politiska
málsetninginum um vegasamband til hvørja bygd, og at fáa oyggjasamfelagið so væl knýtt saman
sum yvirhøvur til ber, við vegum, brúm, tunlum og ferjum. Neyvan nakar man ivast í, at tað, at ferð
kom á samferðsluútbyggingina, ikki minst tá farið varð undir tunnilsboringar í sekstiárunum, hevur
verið grundarlag undir stórum parti av tí framburði føroyska samfelagnum hevur verið fyri.
Í dag hava 85% av landsins íbúgvum fast vegasamaband sínamillum, og sostatt má sigast, at komið
er rættuliga langt, í mun til ein dreym um at gera 18 oyggjar til eitt samanknýtt øki. Nøkur heilt stór
fet vórðu tikin, tá brúgvin við Streymin alment varð tikin í nýtslu í 1973, og tá undirsjóvartunlarnir
til Vágarnar og Norðuroyggjar lótu upp í ávíkavíst 2002 og 2006.
Sitandi Løgting hevur fleiri reisir viðgjørt tunnilsverkætlanir. Bæði nýgerð av tunnilsleiðum á landi,
og bygging av undirsjóvartunli til Sandoynna og millum Eysturoynna og Streymoynna.
Tunlar eru munandi tyngri at lyfta fíggjarliga, samaborið við vegagerð. Bæði í byggikostnaði, men
ikki minst eisini í viðlíkahaldi. Eitt nú kostar tað á leið 11 milliónir árliga at viðlíkahalda teir báðar
verandi undirsjóvartunlarnar, og hesin prísur hækkar væntandi munandi, tá tunlarnir eldast og tørva
størri ábøtur. Tá fleiri undirsjóvartunlar vera, skal eisini rúm fígging vera til dagføringar av hesum.
Landsverk metir, at skal vega og tunnilskervið vera í besta standi, skulu á leið 775 – 1050 kr pr
metur tunnil og 250 kr pr metur landsveg setast av til viðlíkahald. Bert kravið til viðlíkahald og
dagføringar, liggur sostatt langt omanfyri 100 mio krónur, vilja vit hava eitt samferðslukervi í
fullgóðum standi.
Umframt vegir, tunnlar og brýr, hoyra eisini havnagerð, tyrlupallar og flogvøllur/-vallir til eitt
nútímans infrakervi, sum landið hevur ábyrgdina av.
Landsverk gjørdi fyri nøkum árum síðani eina samferðsluútbyggingarætlan fyri 2008-2020. Í henni
sæst bæði yvirlit yvir møguligar framtíðar útbyggingar, og ætlanir fyri nýgerð og dagføringum av
verandi samferðslukervi. Hetta vala arbeiði, er gott grundarlag undir arbeiðinum hjá
samferðslunevndini.
Samlaðu útbyggingarætlanirnar í Samferðsluætlanini krevja minst 5 milliardir krónur. Skal tað bera
til, at fáa gjørt ynsktu útbyggingarnar – um ikki allar, so stóran part av teimun – og skal fíggjarorka
vera til neyðuga dagføring og viðlíkahald, er neyðugt at tryggja, at landið fær inntøkur til hetta.
Í flestu førum fíggjar landsskassin útbyggingina av samferðslukervinum. Tá fyrstu tunlarnir vórðu
gjørdir á landi, vóru eisini kommunurnar við til at bera partar av útreiðslunum. Hesum varð gingið
burtur frá. Tá farið varð at byggja undirsjóvartunlar, varð fyrstu lutvís brúkarafígging gjørd til part
av fíggingarleistinum fyri tunlarnar. Størsta partin av íløguni, hevur landskassin tó goldið við
árligari játtan. Tunlarnir bera seg so mikið væl fíggjarliga, at teir kundu burturav verið fíggjaðir av
brúkaragjøldum. Fyri ein komandi Skálafjarðatunnil er hetta galdandi í enn størri mun, men fyri
Sandoyartunnilin er eingin møguleiki fyri, at hesin verður sjálvfíggjandi. Útrokningar vísa, at
inntøkurnar frá Sandoyartunlinum neyvan fara at røkka longri enn til rakstur. Tí er júst hesin
tunnilin óvanliga tungur at lyfta fyri landskassan.
Samfelagsbúskaparliga er tað helst so, at best nytta fæst burturúr, at gjørdu íløgurnar verða brúktar
so nógv, sum til ber. Gjald, serliga høg gjøld, forða fyri hesum. Tí er eisini greitt eitt mark fyri,
hvussu nógv gjøld kunnu leggjast á samferðsluna, áðrenn tað minkar um ferðsluna. Men,
samstundis ber ikki til at útbyggja og dagføra samferðlukervið í nóg góðan mun, eru ov lítið av
pengum til tess. Og eitt avmarkað samferðslukervi, forðar eisini búskaparvøkstri. Tí er neyðugt, at
finna fram til, hvussu vit kunnu fáa nóg mikið av pengum til vega, uttan at tað skal ganga útyvir
íløgur í aðrar neyðugar útbyggingar av landinum, sum skúlar, sjúkrahús, ellisheim osfre.
Samferðslunevndin skal gera uppskot til, hvussu vit á skilabesta hátt fíggja framhaldandi
útbyggingina og dagføringina av samferðslukervinum, soleiðis, at atlit verða tikin til hvat
búskaparliga er skilabest og gevur bestu ferðslustýring. Fíggingarleisturin skal samstundis vera
samhaldsfastur og vísa neyðug atlit til umhvørvi og økismenning.
Arbeiðssetningur
Nevndin má fáa ein heilt greiðan arbeiðssetning, og kunnu uppgávurnar millum annað vera:
At gera uppskot til nýggjar fíggingarleistir fyri samferðsluútbyggingar. Bæði fyri ítøkiligar
verkætlanir, sum eru stungnar út í kortið og ein generellan fíggingarleist.
At gera eina dagførda meting av fíggjartørvinum til samferðsluútbyggingar og dagføringar.
At meta um møguleikan at marka ávísar inntøkur hjá landskassanum til samferðsluútbyggingar. Til
dømis at skrásetingar- , vekt- og umhvørvisavgjøld.
At gera uppskot til ymiskar møguleikar fyri brúkaragjøldum undir hesum bummgjøld, og meta um
fyrimunir og vansar við hesum.
At gera tilmæli um hvussu fíggingarleistirnir taka atlit til samhaldsfesti, soleiðis, at rímilig javnvág
er ímillum, at brúkarin betalur fyri at nýta ávísan part av samferðslukervinum, og so felagsfígging,
har allir borgarar gjalda.
At kanna møguleikar fyri felagsgjaldsskipanum fyri tunlar og fergur.
At kanna hvussu prísurin á viðlíkahald av vegum, brúm og tunlum kann gerast ódýrari enn í dag.
Arbeiðið hjá nevndini kann verða gjørt í stigum, so nevndin fær ymiska tíðarfreist til ávísar partar
av arbeiðssetninginum.
Nevndarlimir
Í nevndini eiga at sita fremstu serfrøðingar okkara innan útbygging av samferðslukervinum og fólk
við skili fyri búskapi og fígging. Náttúrligt er, at umboðini koma frá Innlendismálaráðnum og
Landsverki, Vinnumálaráðnum og Strandferðsluni, umframt frá Fíggjarmálaráðnum.
Innlendismálaráðið/Landsverk kann hóskandi leiða arbeiðið. Nevndin kann so kalla inn ella biðja
uttanfyristandandi serfrøði útvega neyðugt tilfar.
Kostnaður
Fíggjarligu og umsitingarligu avleiðingarnar av at samferðslunevnd verður sett , eiga ikki at gerast
so stórar. Av tí at meginparturin av fremstu serfrøðini longu finnast innanfyri starvsfólkahópin hjá
miðfyrisitingini og landsstovnum, so kann arbeiðið raðfestast inn í dagliga virksemi hjá hesum. Tó
kann hugsast minni útreiðslur, um neyðugt er at nýta uttanfyristandandi ráðgeving.
Á Løgtingi, 1. mars 2011
Bjørt Samuelsen


text:
Tá vitan gevur úrslit
Samstarv millum Leiðsluhúsið, E7 & Synack
Vitan er avgerðandi um ynski er at betra um raksturin ella fyri at vera førandi á sínum øki, men hvussu skal hetta skipast?
Í dag er KT kjarnan í virkseminum hjá flestu fyritøkum og stovnum. Tað er týdningarmikið at hava eina KT ætlan fyri at gagnnýta vitanina, betra um raksturin, skapa nýggjar møguleikar og harvið gera fyritøkuna meira kappingarføra.
Tørvurin á KT er ymiskur, og tí er tað eyðsæð at leita sær ráðgeving frá serfrøðingum á økinum, sum kunnu ráðgeva út frá tykkara tørvi og kostnað. Leiðsluhúsið, E7 og Synack hava ymiskar førleikar, sum saman veita tær tí røttu KT loysnina.
Leiðsluhúsið
Leiðsluhúsið bjóðar virkisráðgeving innan økir sum m.a. vakstrarkós, rakstraroptimering, menning, sparring, KT leiðsla osv. Leiðsluhúsið hevur fleiri ára royndir í at ráðgeva bæði prívatum fyritøkum og almennum stovnum í at menna teirra arbeiðsøki, og harvið menna tænastustøði og betra um arbeiðsumhvørvi.
Innan KT øki hevur Leiðsluhúsið førleikar til at menna eina nýggja strategi, skapa eina týðandi og tíðarsvarandi KT loysn, sum hóskar til arbeiðsgongdirnar og øvugt.
E7
E7 veitir loysnir innan viðgerð og handfaran av data. Við Data Warehouse og Business Intelligence er møguligt at savna alla data á eitt stað, og veita kunning á ein einkultan og lættan hátt.
Við at samskipa allar sínar skipanir, tryggjar mann sær, at øll data altíð er nýtilig. Loysnirnar hjá E7 gera tað møguligt at nýta sítt datagrundarlag til at taka meira skikkaðar avgerðir til tess at rætta strategiina.
Synack
Synack bjóðar ráðgeving innan servarar, netverk og backup. Við røttu loysnini ber
til, at hava tryggan og álítandi rakstur.
Hjá okkum verður kundin settur í fokus
og miðað verður eftir, at veita røttu
loysnina til tørvin hjá einstaka kundanum.
Hevur tú brúk fyri ráðgeving, umsiting ella
umlegging av KT-kervinum, er Synack ført
fyri at loysa uppgávuna.
Vit svara alt samdøgrið.
RSS
06.04.2017
Tá vitan gevur úrslit, Hafnia 27. mars 2017
Væleydnað tiltakTiltakið "Tá vitan gevur úrslit" við undirheitinum "Brót mynstrið" var hildið á Panorama, Hafnia. Dagurin var ætlaður sum ein íblástrar dagur fyri leiðslur, har sjóneykan var sett á hvussu virkir og stovnar kunnu
07.03.2017
Vit leita eftir tær!
Synack er í vøkstri og leitar aftur nú eftir einum nýggjum starvsfelagað.Sí starvslýsing á linkedin her, ella trýst á link niðanfyri.
29.08.2016
Brennur tú fyri KT?
Vit í Synack brenna fyri yrkinum og dáma væl avbjóðingar. Vit leita nú eftir tí rætta starvsfelagnum, ið brennur fyri KT og sum megnar, at veita eina góða tænastu har kundin er í miðdepilinum.Synack er


text:
Mentan
Páskirnar
02. Apr 2012
Í sambandi við páskirnar eru nakrir lógarásettir og sáttmálaásettir frídagar. Skírishósdagur, langi fríggjadagur og 2. páskadagur eru heilir frídagar, ásettir við lóg. Páskaaftan er hálvur...
les meir
Lutaíbúðir í Leirvík
01. Apr 2012
Á býráðsfundi samtykti Eysturkommunu býráð soljóðandi: “Eysturkommuna er, saman við Húsalánsgrunninum sum fíggjara, stigtakari til byggiverkætlan av 5 lutaíbúðum í Leirvík og til stovnan av...
les meir
Bátaeigarar betri umstøður á Vánni og á Borðoyarvík
01. Apr 2012
Á býráðsfundinum 20. mars 2012 samtykti býráðið tilmælið frá Havna- og Vinnunevndini um bátadráttir á Vánni og á Borðoyarvík, og upplýsir Atli S. Justinussen, nevndarformaður,...
les meir
Býráðið játtað 1,5 mkr. til at innrætta felagshølir fyri
01. Apr 2012
Á býráðsfundinum týskvøldið 20. mars 2012 samtykti býráðið at útgreina íløguavsetingarnar innan sosiala økið, har hálv onnur millión nú er játtað til at innrætta hølir...
les meir
Jonna Poulsen við nýggjari bók
01. Apr 2012
Mánadagin 2.apríl kemur nýggj stuttsøgubók fyri børn og ung í bókhandlarnar. Tað er Jonna Poulsen, á Toftum sum hevur skrivað. Bókin hevur 176 síður. Mánadagin...
les meir
Sangleikur í Løkshøll: Eitt veruligt ævintýr
01. Apr 2012
”Eitt veruligt ævintýr” er ein stuttligur og spennandi sangleikur, ið fer fram í tveimum heimum – einum ævintýrheimi og so eisini so eisini í einum...
les meir
Broyttar reglur fyri parkering umrøddar
01. Apr 2012
Innlendismálaráðharrin, Kári P. Højgaard, var á vitjan hjá borgarstjóranum í Tórshavn, Heðin Mortensen í dag, har teir umrøddu ymisk viðurskifti í sambandi við uppskotið hjá...
les meir
Mótmæli
01. Apr 2012
Landsfelag Pensjónista mótmælir við hesum ætlan landstýrisins at hækka pensjónsaldurin 1 ár ella meir frá 1.januar 2013 at rokna. Hækkan av pensjónsaldrinum var frá byrjan...
les meir